Black Widow (ταινία)

Το Black Widow είναι αμερικανική ταινία με υπερήρωες του 2021. Η ταινία βασίζεται στον χαρακτήρα των Marvel Comics, Black Widow. Η παραγωγή της ταινίας έγινε από τα Marvel Studios και η διανομή της από τη Walt Disney Studios Motion Pictures. Η ταινία Black Widow αποτελεί την 24η ταινία του Κινηματογραφικού Σύμπαντος της Marvel (MCU). Την ταινία σκηνοθέτησε η Κέιτ Σόρτλαντ, ενώ το σενάριο έγραψε ο Έρικ Πίρσον. Τη Νατάσα Ρομανόφ υποδύθηκε η Σκάρλετ Τζοχάνσον, ενώ άλλους βασικούς ρόλους υποδύθηκαν οι Φλόρενς Πιου, Ντέιβιντ Χάρμπορ, Ο.Τ. Φαγκμπένλι, Όλγα Κιριλένκο, Γουίλιαμ Χερτ, Ρέι Γουίνστον και Ρέιτσελ Βάις. Τα γεγονότα της ταινίας λαμβάνουν χώρα μετά από αυτά τής Captain America: Εμφύλιος Πόλεμος (2016), ενώ η ταινία παρουσιάζει τη Ρόμανοφ σαν φυγά, όντας αναγκασμένη να έρθει αντιμέτωπη με το παρελθόν της.

Η εταιρεία παραγωγής Lionsgate άρχισε να αναπτύσσει μια ταινία για την Black Widow από τον Απρίλιο του 2004 και είχε προσεγγίσει τον Ντέιβιντ Χέιτερ για το σενάριο και τη σκηνοθεσία. Το εγχείρημα δεν προχώρησε και τα κινηματογραφικά δικαιώματα του χαρακτήρα επέστρεψαν στη Marvel τον Ιούνιο του 2006. Η Τζοχάνσον είχε ήδη επιλεγεί να υποδυθεί τη Νατάσα Ρομανόφ σε άλλες ταινίες της Marvel, όπως η Iron Man 2 (2010). Αργότερα είχε αρχίσει τις συζητήσεις για τη δημιουργία νέας αυτόνομης ταινίας με τη Marvel. Οι προετοιμασίες για τη δημιουργία της ταινίας ξεκίνησαν στα τέλη του 2017 και η Σόρτλαντ προσλήφθηκε το 2018. Οι Τζακ Σέιφερ και Νεντ Μπένσον συνέβαλλαν στη δημιουργία του σεναρίου της ταινίας πριν προσληφθεί ο Πίρσον. Τα γυρίσματα της ταινίας διήρκεσαν από τον Μάιο μέχρι τον Οκτώβριο του 2019 και έλαβαν χώρα στη Νορβηγία, τη Βουδαπέστη, το Μαρόκο, στα στούντιο Πάινγουντ στην Αγγλία και στην Ατλάντα, το Μαίηκον και τη Ρώμη της Τζόρτζια.

Το Black Widow έκανε πρεμιέρα σε διάφορα φεστιβάλ κινηματογράφου και εκδηλώσεις (σε όλο τον κόσμο) στις 29 Ιουνίου 2021 και κυκλοφόρησε στις Ηνωμένες Πολιτείες στις 9 Ιουλίου 2021 για προβολή στους κινηματογράφους και την πλατφόρμα Disney+ μέσω της λειτουργίας Premier Access. Στην Ελλάδα κυκλοφόρησε στις 8 Ιουλίου 2021. Αποτελεί την πρώτη ταινία της τέταρτης φάσης του MCU. Η κυκλοφορία της ταινίας είχε προγραμματιστεί για τον Μάιο του 2020 και αναβλήθηκε τρεις φορές εξαιτίας της πανδημίας COVID-19. Το Black Widow έσπασε αρκετά εισπρακτικά ρεκόρ σε περίοδο πανδημίας και συγκέντρωσε πάνω από $379 εκατομμύρια παγκοσμίως. Η ταινία έλαβε γενικότερα θετικές κριτικές από τους κριτικούς, οι οποίοι εγκωμίασαν τις ερμηνείες, κυρίως εκείνες των Τζοχάνσον και Πιου, και τις σκηνές δράσης. Τον Ιούλιο του 2021, η Τζοχάνσον κατέθεσε μήνυση εναντίον της Disney, λόγω της ταυτόχρονης κυκλοφορίας της ταινίας, η οποία διευθετήθηκε δύο μήνες αργότερα.

Πλοκή 
Το 1995, ο υπερστρατιώτης Αλέξι Σόστακοφ και η Μαύρη Χήρα Μελίνα Βόστοκοφ δουλεύουν ως Ρώσοι μυστικοί πράκτορες, παριστάνοντας την οικογένεια στο Οχάιο με τις Νατάσα Ρόμανοφ και Γελένα Μπελόβα ως τις κόρες τους. Αφού κλέβουν πληροφορίες από την Α.Σ.Π.Ι.Δ.Α., δραπετεύουν στην Κούβα και το αφεντικό τους, ο στρατηγός Ντρέικοφ παίρνει τις Ρόμανοφ και Μπελόβα στο Κόκκινο Δωμάτιο για εκπαίδευση. Μέσα στα επόμενα χρόνια ο Σόστακοφ φυλακίζεται στη Ρωσία, ενώ η Ρόμανοφ εντάσσεται στη Α.Σ.Π.Ι.Δ.Α. αφού βομβαρδίζει το γραφείο του Ντρέικοφ στη Βουδαπέστη με αποτέλεσμα να σκοτώσει αυτόν και την κόρη του Αντόνια.

Το 2016, η Ρόμανοφ είναι φυγάς επειδή παραβίασε τη «Συμφωνία της Σοκόβια». Δραπετεύει από το Υπουργείο Εξωτερικών των Ηνωμένων Πολιτειών, του οποίου την ευθύνη έχει ο Θάντιους Ρος και κρύβεται σε ένα ασφαλές σπίτι στη Νορβηγία, το οποίο της παραχώρησε ο Ρικ Μέισον. Την ίδια στιγμή, η Μπελόβα σκοτώνει μία πρώην Μαύρη Χήρα αλλά έρχεται σε επαφή με ένα συνθετικό αέριο, το οποίο εξουδετερώνει τον έλεγχο μυαλού με χημικά που της είχε επιβληθεί από το Κόκκινο Δωμάτιο. Η Μπελόβα στέλνει φιαλίδια με αντίδοτο στη Ρόμανοφ, με την ελπίδα ότι αυτή και οι Εκδικητές θα μπορέσουν να απελευθερώσουν τις υπόλοιπες Χήρες και κρύβεται. Όταν η Ρόμανοφ οδηγεί, έχοντας τα φιαλίδια μαζί της χωρίς να το ξέρει, της επιτίθεται ο πράκτορας του Κόκκινου Δωματίου, Τασκμάστερ. Η Ρόμανοφ ξεφεύγει από τον Τασκμάστερ και συνειδητοποιεί ότι τα φιαλίδια ήρθαν από τη Βουδαπέστη. Εκεί, βρίσκει την Μπελόβα που της αποκαλύπτει ότι ο Ντρέικοφ είναι ζωντανός και πως το Κόκκινο Δωμάτιο λειτουργεί ακόμα. Οι Μαύρες Χήρες και ο Τασκμάστερ τους επιτίθενται αλλά η Ρόμανοφ και η Μπελόβα διαφεύγουν και συναντούν τον Μέισον, ο οποίος τους παρέχει ένα ελικόπτερο. 

Η Ρόμανοφ και η Μπελόβα βοηθούν τον Σόστακοφ να δραπετεύσει από τη φυλακή για να μάθουν την τοποθεσία του Ντρέικοφ και αυτός τις κατευθύνει στη Βόστοκοφ, η οποία ζει σε μία φάρμα έξω από την Αγία Πετρούπολη. Εκεί ανέπτυξε τη χημική διαδικασία ελέγχου μυαλού που χρησιμοποιήθηκε στις Χήρες. Η Βόστοκοφ ειδοποιεί τον Ντρέικοφ και οι πράκτορες τους φτάνουν για τους πάρουν αλλά η Ρόμανοφ την πείθει να τους βοηθήσει. Και οι δυο τους χρησιμοποιούν μάσκες προσώπου εξειδικευμένες τεχνολογίας για να αλλάξουν θέσεις. Στο Κόκκινο Δωμάτιο, μια εναέρια εγκατάσταση, η Βόστοκοφ απελευθερώνει τον Σόστακοφ και την Μπελόβα. Ο Ντρέικοφ αναγνωρίζει τη μεταμφίεση της Ρόμανοφ και αποκαλύπτει ότι ο Τασκμάστερ είναι η Αντόνια, η οποία υπέστη αρκετά μεγάλη βλάβη με αποτέλεσμα ο Ντρέικοφ να χρειαστεί να τοποθετήσει εξαρτήματα μέσα στο κεφάλι της. Αυτό την έκανε τον ιδανικό στρατιώτη, ικανό να μιμείται τις κινήσεις οποιουδήποτε κοιτάξει. Η Ρόμανοφ είναι ανίκανη να επιτεθεί στον Ντρέικοφ εξαιτίας ενός κλειδώματος φερομονών που είναι τοποθετημένο σε κάθε Χήρα αλλά το εξουδετερώνει σπάζοντας την ίδια της τη μύτη και κόβοντας ένα νεύρο από τη μύτη της. Ο Σόστακοφ παλεύει με τον Τασκμάστερ ενώ η Βόστοκοφ καταστρέφει μία από τις μηχανές της εγκατάστασης και στη συνέχεια κλειδώνουν τον Τασκμάστερ σε ένα κελί.

Ο Ντρέικοφ δραπετεύει καθώς οι Μαύρες Χήρες επιτίθενται στη Ρόμανοφ αλλά η Μπελόβα τις προσφέρει το αντίδοτο. Η Ρόμανοφ αντιγράφει από τον υπολογιστή του Ντρέικοφ τις τοποθεσίες των υπόλοιπων Χηρών σε όλον τον κόσμο, ενώ η εγκατάσταση αρχίζει να εκρήγνυται και να πέφτει. Η Ρόμανοφ παίρνει τα δύο φιαλίδια με αντίδοτο που έχουν απομείνει και απελευθερώνει τον Τασκμάστερ από τον κελί που τον κλείδωσαν. Η Βόστοκοφ και ο Σόστακοφ διαφεύγουν με ένα αεροπλάνο, ενώ η Μπελόβα καταστρέφει το αεροσκάφος του Ντρέικοφ, σκοτώνοντας τον. Ενώ βρίσκονται σε ελεύθερη πτώση, η Ρόμανοφ δίνει ένα αλεξίπτωτο στην Μπελόβα και στη συνέχεια παλεύει με τον Τασκμάστερ. Αφού προσγειώνονται, η Ρόμανοφ χρησιμοποιεί το ένα φιαλίδιο με αντίδοτο στον Τασκμάστερ και δίνει το άλλο στην Μπελόβα μαζί με τη λίστα με τις τοποθεσίες των άλλων Χηρών, ώστε να μπορέσει να τις βρει και τις ελευθερώσει. Η Μπελόβα, η Βόστοκοφ και ο Σόστακοφ αποχαιρετούν τη Ρόμανοφ και έπειτα φεύγουν με την Αντόνια και τις, απελευθερωμένες πια, Χήρες. Δύο εβδομάδες αργότερα, ο Μέισον παρέχει στη Ρόμανοφ ένα υβριδικό αεροσκάφος Κουίντζετ (Quinjet), με το οποίο φιλοδοξεί να απελευθερώσει τους φυλακισμένους Εκδικητές.

Στη σκηνή μετά τους τίτλους τέλους, η οποία τοποθετείται μετά τον θάνατο της Ρόμανοφ η Βαλεντίνα Αλέγκρα ντε Φοντέν κατηγορεί τον Κλιντ Μπάρτον ως βασικό υπαίτιο για τον θάνατο της και τον ορίζει ως το επόμενο στόχο της Μπελόβα.

Ηθοποιοί και χαρακτήρες 

 Σκάρλετ Τζοχάνσον ως Νατάσα Ρόμανοφ/ Black Widow:Μια Εκδικήτρια, υψηλά εκπαιδευμένη εκτελέστρια της Κα Γκε Μπε και πρώην πράκτορας της Α.Σ.Π.Ι.Δ.Α.. Η Τζοχάνσον δήλωσε πως "φεύγει στο ζενίθ" και είναι περήφανη για την ταινία, έχοντας την αίσθηση ότι η δουλειά της να ενσαρκώνει τη Ρόμανοφ ήταν τώρα πλήρης. Περιέγραψε την ταινία ως μια ευκαιρία να δείξει τον χαρακτήρα ως "μια γυναίκα που τα έχει καταφέρει μόνη της και κάνει ανεξάρτητες και ενεργές επιλογές για τον εαυτό της", ενώ βρίσκεται σε μια σκοτεινή φάση χωρίς να έχει κανέναν στον οποίο μπορεί να απευθυνθεί, και ένιωθε πως η ευαισθησία του χαρακτήρα της τη διαχώριζε από τους υπόλοιπους Εκδικητές. Η σκηνοθέτης Κέιτ Σόρτλαντ παρακολούθησε συνεχόμενα όλες τις εμφανίσεις της Ρόμανοφ στο MCU για να προετοιμαστεί για την ταινία και επέλεξε να τοποθετήσει την ιστορία εκεί όπου η Ρόμανοφ είναι μόνη και δεν έχει "σχέσεις με κανέναν".  Η Σόρτλαντ είπε ότι η ασαφής ψυχολογική διαδρομή της Ρόμανοφ ήταν το επίκεντρο της ιστορίας. Η Έβερ Άντερσον υποδύεται τη Νατάσα Ρόμανοφ σε μικρή ηλικία. Η Άντερσον, η οποία μιλάει άπταιστα Ρωσικά, ένιωσε πως η εμπειρία της στο Τάε Κβον Ντο και στη γυμναστική τη βοήθησε για τον ρόλο.

 Φλόρενς Πιου ως Γελένα Μπελόβα/ Black Widow: Μια αδελφική φιγούρα για τη Ρόμανοφ η οποία εκπαιδεύτηκε στο Κόκκινο Δωμάτιο ως Μαύρη Χήρα. Η Τζοχάνσον δήλωσε ότι η Μπελόβα ήταν μία από τις πρώτες προσθήκες στην ταινία και θα μπορούσε να σταθεί αυτόνομα σε σχέση με τη Ρόμανοφ. Η Πιου δήλωσε ότι υπήρχε μια "διαφορά γενεών" μεταξύ των δύο και περιέγραψε την Μπελόβα ως "αμετανόητη, και σίγουρη για τον εαυτό της, και περίεργη... και συναισθηματικά γενναία". Η Πιου θαύμασε την ευθύτητα και την αποφασιστικότητα της Μπελόβα, και ανέφερε πως ο χαρακτήρας είναι μία εκπαιδευμένη μαχήτρια αλλά δεν ξέρει πως να ζει μια κανονική ζωή. Η Σόρτλαντ είπε ότι στην ταινία η Ρόμανοφ θα "δώσει τη σκυτάλη" στην Μπελόβα, και η Πιου ζήτησε καθοδήγηση από την Τζοχάνσον, κατά τη διάρκεια των γυρισμάτων, για να ανταποκριθεί στις απαιτήσεις του να γυρίζει ταινίες της Μarvel. Η Τζοχάνσον ήθελε να αποφύγει μία ανταγωνιστική σχέση μεταξύ των δύο χαρακτήρων και αντ' αυτού είχαν μια αδελφική αλλά αμφιλεγόμενη σχέση την οποία η Πιου χαρακτήρισε ως "μια ιστορία αδελφών η οποία εστιάζει στο πένθος, τον πόνο, την κακομεταχείριση, στο να είσαι θύμα και στο να "ζεις" με το να είσαι το θύμα". Η Βάιολετ Μακγκρό υποδύεται τη Γελένα Μπελόβα σε μικρή ηλικία.

 Ντέιβιντ Χάρμπορ ως Αλέξι Σόστακοφ/ Red Guardian: Ο Ρώσος υπερστρατιώτης αντίστοιχος με τον Captain America και πατρική φιγούρα για τις Ρομανόφ και Μπελόβα. Ο Χάρμπορ δεν ήταν ούτε ήρωας ούτε ευγενής και γενικότερα είχε πολλά ελλατώματα. Ο Σόστακοφ ισχυρίζεται ότι πολέμησε τον Captain America τη δεκαετία του 1980 και ο σεναριογράφος Έρικ Πίρσον ένιωσε πως ο χαρακτήρας πίστευε πως αυτό ήταν αλήθεια, παρά το γεγονός ότι κάτι τέτοιο ήταν αδύνατον. Για την ενσάρκωση του Χάρμπορ, αυτός και η Σόρτλαντ εξέτασαν την ερμηνεία του Ρίκι Τζερβέις στο The Office και του Φίλιπ Σέιμουρ Χόφμαν στο The Savages, "κωμωδία που προέκυπτε από πραγματική οικογενειακή ανάγκη". Ο Χάρμπορ είχε ήδη αυξήσει την τριχοφυΐα στο πρόσωπό του προσώπου του για την ανάγκη του ρόλου του τέταρτη σεζόν του Stranger Things και έβαλε κιλά για τον ρόλο, φτάνοντας τα 127 κιλά. Στη συνέχεια, έχασε 27 κιλά κατά τη διάρκεια των γυρισμάτων για να ενσαρκώσει μία νεότερη εκδοχή του χαρακτήρα του για την πρώτη σκηνή της ταινίας, η οποία ήταν μια αναδρομή στο παρελθόν. 

 Ο.Τ. Φαγκμπένλι ως Ρικ Μέισον: Ένας σύμμαχος από το παρελθόν της Ρόμανοφ στην Α.Σ.Π.Ι.Δ.Α. ο οποίος ενδιαφέρεται ερωτικά για αυτήν. Ο Φαγκμπένλι περιέγραψε τον Μέισον ως κάποιον που "βρίσκει πράγματα για ανθρώπους οι οποίοι δεν συνεργάζονται με στρατούς" και βοηθάει τη Ρόμανοφ με τον ίδιο τρόπο. Στην ερώτηση γιατί δεν αναπτύσσεται ερωτική σχέση μεταξύ του Μέισον και της Ρόμανοφ στην ταινία, ο Φαγκμπένλι δήλωσε πως η ταινία ήταν "μεγαλύτερη από αυτό" και η σχέση τους ήταν μέρος της ευρύτερης οικογένειας της Ρόμανοφ. Πέρα από το σενάριο του Πίρσον, ο Φαγκμπένλι ανέπτυξε το παρελθόν του Μέισον μαζί με τη Σόρτλαντ και την Τζοχάνσον. Καθώς η ταυτότητα του Τασκμάστερ κρατούνταν κρυφή, πολύς κόσμος υποπτευόταν πως ο Μέισον θα κατέληγε να ήταν πίσω από τον χαρακτήρα, πράγμα που ο Φαγκμπένλι έπρεπε να αρνηθεί ακόμα και στον γυμναστή του. Η τελευταία σκηνή της ταινίας, στην οποία ο Μέισον παρέχει στη Ρόμανοφ ένα Quinjet, προστέθηκε ως μέρος συμπληρωματικών γυρισμάτων που έγιναν τους πρώτους μήνες του 2020 αφού στα δοκιμαστικά κοινά άρεσε να βλέπουν τη Ρόμανοφ και τον Μέισον μαζί.

 Όλγα Κιριλένκο ως Αντόνια Ντρέικοφ/ Τασκμάστερ: Η κόρη του Ντρέικοφ η οποία εκτελεί αποστολές για το Κόκκινο Δωμάτιο. Έχει φωτογραφικά αντανακλαστικά τα οποία της επιτρέπουν να μιμείται τον τρόπο που πολεμούν οι αντίπαλοι της, και χρησιμοποιεί τεχνικές όπως του Iron Man, του Captain America, του Winter Soldier, του Spider-Man, και του Black Panther. Χρειάστηκαν αρκετοί κασκαντέρ για να υποδυθούν τις διάφορες ικανότητες του χαρακτήρα. Η Κιριλένκο δήλωσε ότι ο μεγάλος πόνος της Αντόνια είναι εσωτερικός και περιέγραψε τη σχέση της με τον Ντρέικοφ ως υποδουλωτική, αφού ο Ντρέικοφ τη χρησιμοποιεί "ως ένα εργαλείο και τη βάζει να κάνει οτιδήποτε θέλει αυτός". Στην ταινία αποκαλύπτεται ότι ο Τασκμάστερ είναι η Αντόνια και όχι ο αντίστοιχος χαρακτήρας από τα κόμικς, Τόνι Μάστερς, καθώς ο Μάστερς είναι ένας αντίπαλος ο οποίος δεν ταίριαζε με την ιστορία της ταινίας και φάνηκε πιο φυσικό στον Πίρσον να συνδέσει τον Τασκμάστερ με μία "εκκρεμότητα από το παρελθόν της Ρόμανοφ". Η Ράιαν Κίρα Άρμστρονγκ υποδύεται την Αντόνια Ντρέικοφ σε μικρή ηλικία.

 Γουίλιαμ Χερτ ως Θάντιους Ρος: Υπουργός Εξωτερικών των ΗΠΑ και πρώην Στρατηγός του Αμερικανικού Στρατού Ξηράς.

 Ρέι Ουίνστον ως Ντρέικοφ: Ένας Ρώσος στρατηγός και ο επικεφαλής του Κόκκινου Δωματίου. Ο Πίρσον αισθάνθηκε ότι η ταινία χρειαζόταν την προσθήκη ενός κακού ο οποίος θα μπορούσε να χωρέσει μέσα στο χρονικό περιθώριο της ο οποίος θα περνούσε απαρατήρητος ώστε να αποφευχθεί να έρθει σε σύγκρουση με τα γεγονότα της ταινίας του 2018 Εκδικητές: Ο Πόλεμος της Αιωνιότητας. Περιέγραψε τον Ντρέικοφ ως έναν δειλό που "ενορχηστρώνει τα πράγματα" πίσω από τις σκιές και δεν νοιάζεται αν θα πληγώσει τους άλλους

 Ρέιτσελ Βάις ως Μελίνα Βόστοκοφ/ Black Widow: Μία έμπειρη κατάσκοπος εκπαιδευμένη στο Κόκκινο Δωμάτιο ως Μαύρη Χήρα και μητρική φιγούρα για τις Ρόμανοφ και Μπελόβα, η οποία πλέον είναι μία από τους βασικούς επιστήμονες του Κόκκινου Δωματίου. Σε σύγκριση με τον αντίστοιχο χαρακτήρα της Βόστοκοφ από τα κόμικς, η οποία γίνεται ο κακοποιός Iron Maiden, η Βάις ένιωσε πως η εκδοχή της ταινίας ήταν πιο ασαφής και πολυεπίπεδη, με ανέκφραστη προσωπικότητα και χωρίς αίσθηση του χιούμορ που η Βάις βρήκε διασκεδαστική. Στη Βάις δόθηκε ένα εφαρμοστό κοστούμι Μαύρης Χήρας για την ταινία το οποίο χαρακτήρισε ένα "εμβληματικό" κομμάτι ένδυσης το οποίο ήταν "πολύ για να ανταποκριθεί". Η Βάις διόρθωσε την ενσάρκωση της Βόστοκοφ ώστε να είναι πιο τρυφερή απέναντι στον Σόστακοφ, παρά απαξιωτική.

Επιπρόσθετα, η Λιάνι Σάμιουελ, η Μισέλ Λι και η Νανά Μπλόντελ εμφανίζονται ως οι εκτελέστριες του Κόκκινου Δωματίου Λεράτο, Οξάνα και Ίνγκριντ, αντίστοιχα, ενώ η Τζέιντ Σου υποδύεται μία άλλη Black Widow, της οποίας το όνομα αποκαλύφθηκε αργότερα ότι είναι Χέλεν στο Shang-Chi και ο Θρύλος των Δέκα Δαχτυλιδιών. O Ολίβιερ Ρίχτερς υποδύεται τον Ούρσα Μέιτζορ, έναν συγκρατούμενο του Σόστακοφ. Στη σκηνή μετά τους τίτλους τέλους, η Τζούλια Λουί-Ντράιφους επιστρέφει στον ρόλο της ως Βαλεντίνα Αλέγκρα ντε Φοντέν από τη σειρά του Disney+ The Falcon and the Winter Soldier, αλλά το όνομά της δεν περιλαμβάνεται στους τίτλους τέλους, εξαιτίας της σύντομης εμφάνισής της στο έργο. Ο Τζέρεμι Ρένερ επιστρέφει στον ρόλο του ως Κλιντ Μπάρτον/ Hawkeye χωρίς να αναφέρεται το όνομα τους στους τίτλους, δανείζοντας μόνο της φωνή του.

Παραγωγή

Ανάπτυξη 

Τον Φεβρουάριο του 2004, η Lionsgate απέκτησε τα κινηματογραφικά δικαιώματα για την Black Widow και τον Απρίλιο ανακοινώθηκε ο Ντέιβιντ Χέιτερ ως σεναριογράφος και σκηνοθέτης της ταινίας με τον Άβι Άραντ της Marvel ως παραγωγό. Μέχρι τον Ιούνιο του 2006 η Lionsgate είχε εγκαταλείψει το εγχείρημα και τα δικαιώματα επέστρεψαν στα Marvel Studios. Ο Χέιτερ και η Marvel προσπάθησαν να βρουν άλλον χρηματοδότη για να αναπτύξουν την ταινία αλλά ο Χέιτερ "ποτέ δεν ένιωσε σίγουρος ότι έχουμε βρει κάποιον που είναι πρόθυμος να πάρει την ταινία και τον χαρακτήρα στα σοβαρά". Αυτό άφησε τον Χέιτερ "συντετριμμένο" αλλά ήλπιζε πω η ταινία θα γίνει "κάποια μέρα".

Η Marvel μπήκε σε αρχικές συζητήσεις με την Έμιλι Μπλαντ για να παίξει την Black Widow στην ταινία του 2010 Iron Man 2 τον Ιανουάριο του 2009, αλλά δεν μπορούσε να αναλάβει τον ρόλο λόγω προηγούμενης δέσμευσης να πρωταγωνιστήσει στην ταινία του 2010 Τα ταξίδια του Γκιούλιβερ. Τον Μάρτιο του 2009, η Σκάρλετ Τζοχάνσον υπέγραψε να παίξει τη Νατάσα Ρόμανοφ/ Black Widow, με τη συμφωνία της να περιλαμβάνει δυνατότητα για συμμετοχή σε πολλές ταινίες. Τον Σεπτέμβριο του 2010, ενώ προωθούσε την ψηφιακή λήψη της ταινίας Iron Man 2, ο πρόεδρος των Marvel Studios Κέβιν Φάιγκι δήλωσε ότι ήδη είχαν γίνει συζητήσεις με την Τζοχάνσον για μια αυτόνομη ταινία για την Black Widow, αλλά η Marvel εστίαζε στην ταινία του 2012 Οι Εκδικητές. Η Τζοχάνσον επέστρεψε στο ρόλο της σε αυτήν την ταινία,, όπως επίσης και στην ταινία του 2014 Captain America 2: Ο Στρατιώτης του Χειμώνα, στην ταινία του 2015 Εκδικητές: Η Εποχή του Ultron, στην ταινία του 2016 Captain America: Εμφύλιος Πόλεμος, στην ταινία του 2018 Εκδικητές: Ο Πόλεμος της Αιωνιότητας, και στην ταινία του 2019 Εκδικητές: Η Τελευταία Πράξη. Μετά την κυκλοφορία του Η Εποχή του Ultron, η Τζοχάνσον αποκάλυψε πως ο αριθμός των ταινιών στο συμβόλαιο της είχε τροποποιηθεί από αυτό που είχε υπογράψει αρχικά για να ταιριάξει με τη "ζήτηση του χαρακτήρα", καθώς η Marvel δεν περίμενε τη "φοβερή αντίδραση" του κοινού στον χαρακτήρα και στην ερμηνεία.

Τον Φεβρουάριο του 2014, ο Φάιγκι δήλωσε ότι αφού εξερευνήσει το παρελθόν της Black Widow στο Η Εποχή του Ultron, θα του άρεσε να το δει να εξερευνείται περισσότερο σε μία αυτόνομη ταινία, την οποία είχε ήδη αρχίσει να αναπτύσσει, περιλαμβάνοντας μια "αρκετά σε βάθος" προσέγγιση από τη Νικόλ Πέρλμαν η οποία συνεργάστηκε στο σενάριο της ταινίας του 2014 Φύλακες του Γαλαξία. Τον επόμενο Απρίλιο, η Τζοχάνσον εξέφρασε ενδιαφέρον να πρωταγωνιστήσει σε μία ταινία για την Black Widow και είπε ότι θα είναι αποτέλεσμα της απαίτησης από το κοινό. Τον Ιούλιο, ο Χέιτερ εξέφρασε ενδιαφέρον να αναστήσει το εγχείρημα για τη Marvel, και τον επόμενο μήνα, ο σκηνοθέτης Νιλ Μάρσαλ είπε ότι "θα του άρεσε πάρα πολύ να κάνει μια ταινία για την Black Widow", δηλώνοντας ότι ένιωθε πως ο χαρακτήρας ήταν "πολύ ενδιαφέρων [με δεδομένο ότι] δεν έχει υπερδυνάμεις, έχει απλώς εξαιρετικές ικανότητες, και ο κόσμος από τον οποίο προέρχεται, ούσα αυτή η πρώην εκτελέστρια της KGB, το βρίσκω συναρπαστικό". Τον Απρίλιο του 2015, η Τζοχάνσον μίλησε περισσότερο για την πιθανότητα μια αυτόνομης ταινίας για την Black Widow, βλέποντας τη δυνατότητα να εξερευνήσει τις διαφορετικές πλευρές του χαρακτήρα όπως φάνηκαν στις προηγούμενες εμφανίσεις της. Ωστόσο, ένιωθε ότι ο χαρακτήρας της "χρησιμοποιούταν καλά σε αυτό το μέρος του σύμπαντος" για εκείνη τη στιγμή. Ενώ προωθούσε το "Εμφύλιος Πόλεμος" τον επόμενο Απρίλιο, ο Φάιγκι τόνισε ότι εξαιτίας των προγραμματισμένων ταινιών που έχουν ανακοινωθεί, κάθε πιθανή ταινία Black Widow θα ήταν τέσσερα με πέντε χρόνια μακριά. Πρόσθεσε ότι η Marvel ήταν "δημιουργικά και συναισθηματικά" υποχρεωμένη να κάνει μια ταινία Black Widow κάποια στιγμή.

Ο Τζος Γουίντον, ο σκηνοθέτης των Οι Εκδικητές και Εκδικητές: Η Εποχή του Ultron, δήλωσε τον Ιούλιο του 2016 ότι θα ήταν ανοιχτός να σκηνοθετήσει μια ταινία Black Widow, νιώθοντας ότι θα μπορούσε να κάνει "ένα κατασκοπικό θρίλερ. Να κάνω, δηλαδή, ένα καλό, παρανοϊκό, σοκαριστικό στυλ Τζον Λε Καρρέ πράγμα." Τον Οκτώβριο η Τζοχάνσον συζήτησε την πιθανότητα η ταινία να είναι πρίκουελ, λέγοντας, "θα μπορούσες να το πας πίσω στη Ρωσία. Θα μπορούσε να εξερευνήσεις το πρόγραμμα των Χηρών. Υπάρχουν τόσα πράγματα που θα μπορούσες να κάνεις με αυτό". Προειδοποίησε ότι μπορεί να μην θέλει να "φοράει μια κολλητή ολόσωμη φόρμα" για πολύ ακόμα. Τον επόμενο Φεβρουάριο, η Τζοχάνσον δήλωσε πως θα έδινε τον καλύτερό της εαυτό της για την παραγωγή μιας οποιαδήποτε πιθανής ταινίας Black Widow. Θα πρέπει να είναι η καλύτερη εκδοχή που θα μπορούσε να είναι αυτή η ταινία. Αντίθετα, δεν θα το έκανα πότε ... [θα έπρεπε] να έχει τη δική της αυτονομία και να έχει το δικό της στυλ και τη δική της ιστορία." Λόγω του ότι η ανάπτυξη είχε ήδη ολοκληρωθεί και της δημόσιας υποστήριξης για μια ταινία Black Widow, η Marvel τελικά αποφάσισε πως η καλύτερη στιγμή για να προχωρήσουν με το εγχείρημα θα ήταν το ξεκίνημα της "πιο πρόσφατης φάσης" του MCU το 2020.

Ο Φάιγκι συναντήθηκε με την Τζοχάνσον για να συζητήσουν την κατεύθυνση μιας αυτόνομης ταινίας τον Οκτώβριο του 2017, πριν η Marvel αρχίσει τις συναντήσεις με σεναριογράφους για το εγχείρημα, συμπεριλαμβανόμενης της Τζακ Σέιφερ. Καθώς το κίνημα Me Too ξεκίνησε γύρω στο 2017, η Τζοχάνσον δήλωσε τον Ιούλιο του 2021 ότι ήθελε η ταινία να σχολιάζει το κίνημα στο οποίο γυναίκες υποστήριζαν η μία την άλλη και "περάσουν αυτές τις εμπειρίες τραύματος στην άλλη μεριά". Η Σέιφερ συναντήθηκε με τον Φάιγκι τον Δεκέμβριο και προσλήφθηκε να γράψει το σενάριο μέχρι το τέλος του 2017. Η Σέιφερ και η Τζοχάνσον συμφώνησαν να συζητήσουν την κατεύθυνση της ταινίας στις αρχές Φεβρουαρίου του 2018. Η Marvel άρχισε τις συναντήσεις με γυναίκες σκηνοθέτιδες που θα μπορούσαν να αναλάβουν το εγχείρημα, ως μέρος μιας πίεσης από μεγάλα κινηματογραφικά στούντιο να προσλαμβάνουν γυναίκες σκηνοθέτιδες για σειρές ταινιών. Μέχρι το τέλος Απριλίου, το στούνιο είχε συναντηθεί με πάνω από 65 σκηνοθέτιδες για το εγχείρημα σε μια "υπερβολικά ενδελεχή" αναζήτηση, συμπεριλαμβανομένων των Ντενίζ Γκάμζε Έργκιουβεν, Κλοέ Ζάο-η οποία κατέληξε να σκηνοθετήσει την ταινία των Marvel Studios του 2021 Eternals, Άμμα Ασάντε, και Λιν Σέλτον. Η Λουκρέσια Μαρτέλ, προσεγγίστηκε επίσης, αλλά αποθαρρύνθηκε όταν της είπαν ότι δεν θα πρέπει να "ανησυχεί για τις σκηνές δράσεις". Πίστευε, επίσης, πως η μουσική και τα οπτικά εφέ των ταινιών της Marvel ήταν "απαίσια". Τους επόμενους μήνες, φτιάχτηκε μια μικρότερη λίστα με 49 σκηνοθέτιδες πριν οι κορυφαίες επιλογές, η Κέιτ Σόρτλαντ, η Ασάντε και η Μάγκι Μπετς συναντήθηκαν με τον Φάιγκι και την Τζοχάνσον τον Ιούνιο. Η Μελανί Λοράν και η Κίμπερλι Περς ήταν οι αμέσως επόμενες επιλογές. Η Τζοχάνσον ήταν θαυμάστρια την προηγούμενης ταινίας της Σόρτλντ με γυναίκα πρωταγωνίστρια, Lore, και ήταν αυτή που την προσέγγισε για τη σκηνοθεσία της ταινίας. Η Σόρτλαντ προσλήφθηκε τον Ιούλιο. Η Τζοχάνσον δήλωσε ότι το Black Widow άρχισε να γίνεται "πιο πραγματικό" κατά τη διάρκεια των γυρισμάτων του Πόλεμος της Αιωνιότητας και ήταν επίσης ενήμερη για τον θάνατο του χαρακτήρα στο Η Τελευταία Πράξη. Ξέροντας αυτό βοήθησε να βρεθεί πότε θα τοποθετηθεί το Black Widow στο χρονολόγιο του MCU. Η Τζοχάνσον, επίσης, πίστευε ότι "δεν υπήρχε επείγουσα ανάγκη" να κάνουν την ταινία και το γεγονός ότι την κάνει την περίοδο που την κάνει, παρά κάποια χρόνια πριν, επέτρεψε στην ταινία να μιλάει για "αληθινά πράγματα".

To The Hollywood Reporter ανέφερε τον Οκτώβριο του 2018 ότι η Τζοχάνσον θα κέρδιζε $15 εκατομμύρια για την ταινία, αύξηση από τον "χαμηλό επταψήφιο μισθό" που πήρε για να πρωταγωνιστήσει στο Οι Εκδικητές. Ο Κρις Έβανς και ο Κρις Χέμσγουορθ κέρδισαν και οι δύο $15 εκατομμύρια για την τρίτη ταινία των σειρών ταινιών τους στο MCU- Εμφύλιος Πόλεμος και Thor: Ragnarok (2017) αντίστοιχα και κέρδισαν το ίδιο ποσό για να συμπρωταγωνιστήσουν στα Πόλεμος της Αιωνιότητας και Η Τελευταία Πράξη. Παρά τους ισχυρισμούς του The Hollywood Reporter ότι οι μισθοί είχαν επιβεβαιωθεί από "διάφορες ενημερωμένες πηγές", τα Marvel Studios αμφισβήτησαν την ορθότητα αυτών των αριθμών, λέγοντας πως αυτοί "ποτέ δεν έχουν αποκαλύψει δημόσια τους μισθούς ή τους όρους των συμφωνιών." Η The Walt Disney Company αργότερα ισχυρίστηκε ότι η Τζοχάνσον κέρδισε $20 εκατομμύρια μέχρι το τέλος Ιουλίου του 2021 για τη δουλειά της στην ταινία. Η Τζοχάνσον, επίσης, ήταν εκτελεστική παραγωγός της ταινίας.

Προ-παραγωγή 
Τον Φεβρουάριο του 2019, ο Νεντ Μπένσον προσλήφθηκε για να ξαναγράψει το σενάριο, και ο Φάιγκι επιβεβαίωσε ότι, παρά τις φήμες, το στούντιο δεν ήθελε η ταινία να λάβει ακατάλληλη σήμανση από την Ένωση Εταιρειών Κινηματογράφου της Αμερικής. Τον επόμενο μήνα, η Φλόρενς Πιου ξεκίνησε διαπραγματεύσεις για να συμμετέχει στο καστ ως μία κατάσκοπος η οποία είναι "ηθικά αντίθετη" από τη Ρομανόφ. Η Marvel είχε υπόψιν την Πιου για τον ρόλο από τα τέλη του 2018 αλλά άρχισε να ψάχνει άλλες ηθοποιούς, ανάμεσα στις οποίες ήταν και η Σίρσα Ρόναν, στις αρχές του 2019. Το στούντιο επέστρεψε στην Πιου αφού έλαβε πολύ καλές κριτικές για την ερμηνεία της στην ταινία Fighting with My Family (2019). Τον Απρίλιο του 2019, επιβεβαιώθηκε ότι η Πιου επιλέχθηκε για τον ρόλο μαζί με τον Ντέιβιντ Χάρμπορ, και τη Ρέιτσελ Βάις, και τον Ο.Τ. Φαγκμπένλι. Η Σόρτλαντ είπε ότι η ταινία δεν θα είναι μια ιστορία προέλευσης παρά το γεγονός ότι είναι πρίκουελ στα Πόλεμος της Αιωνιότητας και Η Τελευταία Πράξη, καθώς ο Φάιγκι ένιωθε ότι αυτό θα ήταν κάτι αναμενόμενο από ένα πρίκουελ και αποφάσισε να κινηθεί προς την "αντίθετη κατεύθυνση" από αυτήν την ιδέα. Ο Φάιγκι παρομοίασε την ταινία με την τηλεοπτική σειρά Better Call Saul, η οποία αποτελεί πρίκουελ της σειράς Breaking Bad, επειδή ήταν "ένα υπέροχο παράδειγμα ενός πρίκουελ το οποίο μπορεί, σχεδόν απόλυτα, να σταθεί μόνο του... [αλλά] σου δίνει πληροφορίες σχετικά με τόσα πολλά πράγματα που δεν ήξερες πιο πριν". Η Σόρτλαντ αναγνώρισε τον θάνατο της Ρόμανοφ στο Η Τελευταία Πράξη και το γεγονός ότι ορισμένοι θαυμαστές στεναχωρήθηκαν που δεν έγινε κηδεία σε αυτήν την ταινία αλλά είπε πως ο χαρακτήρας ήταν κλειστός και δεν γνώριζε πολλούς ανθρώπους κι έτσι η ίδια δεν θα ήθελε κηδεία. Ωστόσο, το Black Widow, επέτρεψε το τέλος να είναι "το πένθος που ένιωθαν οι οικείοι της, ο καθένας ξεχωριστά παρά μια μεγάλη δημόσια έκρηξη".

Ο Έρικ Πίρσον εμφανίζεται στους τίτλους ως σεναριογράφος για το Black Widow με τους Σέιφερ και Μπένσον να αναφέρονται στους τίτλους ως βοηθοί στην ιστορία. Η ταινία λαμβάνει χώρα, κυρίως, ανάμεσα στα κύρια γεγονότα της ταινίας Captain America: Εμφύλιος Πόλεμος και την τελευταία σκηνή αυτής της ταινίας στην οποία οι Εκδικητές δραπετεύουν από τη φυλακή. Η Τζοχάνσον και ο Φάιγκι ένιωσαν ότι με το να τοποθετήσουν την ταινία μετά το Εμφύλιος Πόλεμος ήταν "το καλύτερο σημείο για να ξεκινήσουν" επειδή είναι η πρώτη φορά που η Ρόμανοφ είναι μόνη της και δεν συνδέεται με μία μεγαλύτερη οργάνωση. Μια εκδοχή του σεναρίου που γράφτηκε πριν προσληφθεί ο Πίρσον περιλάμβανε μια σκηνή από το Εμφύλιος Πόλεμος μεταξύ της Ρόμανοφ και του Τόνι Σταρκ, και ο Ντάουνι Τζούνιορ φημολογούταν ότι θα εμφανιστεί στην ταινία, αλλά η Σόρτλαντ και ο Φάιγκι αποφάσισαν εναντίον του να προσθέσουν τον Σταρκ ή οποιονδήποτε άλλον ήρωα στην ταινία ώστε η Ρόμανοφ να σταθεί μόνη της, και αποφασίστηκε ότι η σκηνή δεν θα προσέθετε τίποτα καινούριο. Η ιστορία θέλει τη Ρόμανοφ να αντιμετωπίζει τον Ντρέικοφ, τον επικεφαλής του Κόκκινου Δωματίου, με την Τζοχάνσον να εξηγεί ότι ξεφεύγει από αυτό το τραύμα του παρελθόντος της, μόνο για χάρη της αδελφής της, Γελένα Μπελόβα, για να την αναγκάσει να "συμβιβαστεί με αυτό" και να το αντιμετωπίσει στην ταινία. Η Τζοχάνσον προσέθεσε ότι αυτές οι ιδέες ήταν σχετικές με πράγματα που συνέβαιναν στον κόσμο τη στιγμή που η ταινία γυριζόταν και ήταν ευγνώμων που η ταινία τα σχολίαζε. Η ταινία ξεκινάει με τίτλους αρχής που συμπεριλαμβάνουν φλασμπάκς από το Κόκκινο Δωμάτιο και φωτογραφίες του Ντρέικοφ, με τον Φάιγκι να εξηγεί ότι η Σόρτλαντ ήθελε να πει την ιστορία για αυτά που είναι υπεύθυνος στην αρχή της ταινίας. Μία σκηνή στο τέλος της ταινίας στην οποία ο Θαδδαίος Ρος καταδιώκει τη Ρόμανοφ αφέθηκε επίτηδες άλυτη, καθώς η Σόρτλαντ ήθελε να αφήσει το κοινό "σε έντονη" αναρώτηση για το πως η Ρόμανοφ ξεφεύγει παρά να το κουράσει με ακόμα μία μάχη.

Γυρίσματα 
Τα γυρίσματα ξεκίνησαν στις 28 Μαΐου 2019 στη Νορβηγία. Η Σόρτλαντ ήθελε η ταινία να έχει "κίνδυνο στην καρδιά της" και να είναι "ιδιαίτερα συναισθηματική αλλά και καθοδηγούμενη από την ιστορία". Εμπνεύστηκε από ταινίες όπως Πώς να εκπαιδεύσετε το δράκο σας (2010), Καμιά Πατρίδα για τους Μελλοθάνατους (2007), and Θέλμα & Λουίζ (1991), καθώς και από το Captain America 2: Ο Στρατιώτης του Χειμώνα. Η Σόρτλαντ, επίσης, παρακολούθησε πολεμικές ταινίες και ταινίες με στρατούς και παραστρατιωτικές οργανώσεις, επιτρέποντας της να φανταστεί γυναίκες σε τέτοιους ρόλους για να τη βοηθήσει να το μεταφράσει στο Black Widow. Ανέφερε πολεμικές σκηνές που περιλαμβάνουν γυναικείους χαρακτήρες στο Άλιεν (1979) και στο Ο Εξολοθρευτής και ήθελε οι μάχες της ταινίας να θυμίζουν "αληθινές μάχες" παρά αγώνες πάλης. Κάποια ρεπορτάζ ανέφεραν ότι ο Ρομπ Χάρντι ανέλαβε τη φωτογραφία αλλά άφησε την παραγωγή πριν ξεκινήσουν τα γυρίσματα. Ο Γκαμπριέλ Μπεριστάιν, πήρε τη θέση του, και ανέλαβε τη φωτογραφία, έχοντας κάνει το ίδιο στο παρελθόν για τις ταινίες μικρού μήκους της Marvel Item 47 (2012) και Agent Carter (2013) αλλά και για την τηλεοπτική σειρά Agent Carter. Ο Μπεριστάιν αρχικά δεν αναφέρθηκε στα τρέιλερ της ταινίας, όπως επισημάνθηκε από τον Τζεφ Σνάιντερ του Collider, ο οποίος αναρωτήθηκε εάν έφταιγαν συμβατικά εμπόδια της Marvel που δεν ανέφερε τον διευθυντή φωτογραφίας σε εκείνη τη φάση. Ο Σνάιντερ πίστευε πως ο Μπεριστάιν θα αναφερόταν στους τίτλους στα διαφημιστικά περιεχόμενα τα οποία θα κατέληγαν στην κυκλοφορία της ταινίας, και επιβεβαιώθηκε για τη θέση στις συνεντεύξεις τύπου της ταινίας. Ο Μπεριστάινεπιβεβαίωσε, αργότερα, ότι ήρθε ενώ η παραγωγή είχε ήδη ξεκινήσει και μετακινηθεί στο Λονδίνο, επιλέγοντας να αφήσει τη θέση του σκηνοθέτη σε μία τηλεοπτική σειρά ώστε να μπορέσει να είναι ο βασικός κινηματογραφιστής σε μία ταινία του Κινηματογραφικού Σύμπαντος της Marvel για πρώτη φορά, έχοντας συνεισφέρει σε επιπλέον γυρίσματα για το Iron Man και έξι άλλες ταινίες. Η Σόρτλαντ προτίμησε να "είναι αποκομμένη από τον τεχνικό εξοπλισμό" και, επίσης, έδωσε προτεραιότητα στον φυσικό φωτισμό, κάτι που έδωσε μία πρόκληση στο να πρέπει να ταιριάξει το φως της τοποθεσίας που έγιναν τα γυρίσματα στα επιπλέον γυρίσματα στο Λος Άντζελες. Η φυσική προσέγγιση φανερώνεται, επίσης, στο ότι προτιμήθηκε εξωτερικός φωτισμός ή φώτα με έντονη διάχυση στις εσωτερικές σκηνές για το ίδιο εφέ. Μία αναμορφική μορφή επιλέχθηκε για να αναδείξει τις ευρείες κινήσεις και τοπία, "χαρακτήρες που περνούν από το παρασκήνιο στο προσκήνιο, διασχίζοντας την οθόνη με κομψό, μεγαλοπρεπή τρόπο", και η βιντεοσκόπηση αυτών βοηθήθηκε με τη χρήση ενός συστήματος επέκτασης που χώριζε τον αισθητήρα εικόνας της κάμερας από το σώμα της.

Η παραγωγή μετακινήθηκε στα Pinewood Studios στο Λονδίνο στις αρχές Ιουνίου, με τον Ρέι Γουίνστον να συμμετέχει στο καστ αργότερα τον ίδιο μήνα. Τα γυρίσματα έλαβαν χώρα στα μέσα Ιουλίου στο Hankley Common στο Σάρρεϋ της Αγγλίας, υπό τον τίτλο Blue Bayou. Η περιοχή φτιάχτηκε έτσι ώστε να μοιάζει με ρωσικό αγρόκτημα και προστέθηκαν περιοχές με τρακαρισμένα ελικόπτερα. Το Thursley Parish Council εξέφρασε ενστάσεις με το συγκεκριμένο γύρισμα, καθώς συνέβη ενώ η αίτηση των Marvel Studios για χρήση του χώρου ήταν ακόμα σε αναμονή. Η παραγωγή σχεδίαζε να ξαναεπισκεφθεί την περιοχή στα τέλη Αυγούστου του 2019 για περισσότερα γυρίσματα. Το Black Widow ανακοινώθηκε επίσημα στη Διεθνή Comic-Con του Σαν Ντιέγκο το 2019 αργότερα τον Ιούλιο, με ημερομηνία κυκλοφορίας 1 Μαΐου 2020, αποκαλύπτοντας παράλληλα του ρόλους για κάποιους από τους ηθοποιούς. Τον Αύγουστο, ο μποντιμπίλντερ Ολίβιερ Ρίχτερς ανακοίνωσε πως έχει ενταχθεί στο καστ της ταινίας, και οι συντελεστές πήραν δείγμα από την εξέδρα εξόρυξης πετρελαίου Well-Safe Guardian στη Βόρεια Θάλασσα σαν αναφορά για τα οπτικά εφέ.

13 BMW X3 χρησιμοποιήθηκαν για τη σκηνή με την καταδίωξη με το αυτοκίνητο που περιλάμβανε τις Ρόμανοφ και Μπελόβα στη Βουδαπέστη, με τους συντελεστές συχνά να σβήνουν τον ηλεκτρονικό έλεγχο ευστάθειας και τις λειτουργίες ασφαλείας ώστε να συμβαδίζει με το σενάριο αλλά και να αλλάζουν τα ηλεκτρονικά χειρόφρενα των Χ3 με υδραυλικά. Ο διευθυντής της δεύτερης μονάδας, Ντάριν Πρέσκοτ εξήγησε ότι οι συντελεστές συχνά "αντικαθιστούσαν τον κινητήρα ή αφαιρούσαν ολόκληρο το σώμα του αυτοκινήτου και το ξανάχτιζαν από την αρχή". H πλοκή και οι τοποθεσίες της σκηνής προσαρμόστηκαν για να βοηθήσουν το Πρέσκοτ να δημιουργήσει τα αυθόρμητα και πρωτότυπα κόλπα που ήθελε.

Ένα πάρτυ για τη λήξη των γυρισμάτων οργανώθηκε στα τέλη Σεπτεμβρίου πριν η παραγωγή μετακινηθεί στο Μαίηκον της Τζόρτζια για την εβδομάδα της 30ης Σεπτεμβρίου. Οι τοποθεσίες των γυρισμάτων στο Μαίηκον, ανάμεσα στις οποίες περιλαμβανόταν το Terminal Station, τροποποιήθηκαν ώστε να μοιάζουν με το Όλμπανι της Νέας Υόρκης. Φωτογραφίες από τα γυρίσματα τον Οκτώβριο του 2020 αποκάλυψαν ότι ο Γουίλιαμ Χερτ θα εμφανιζόταν στην ταινία, επιστρέφοντας στο ρόλο του στο MCU ως Θαδδαίος Ρος. Γυρίσματα, επίσης, έγιναν στην Ατλάντα, στη Βουδαπέστη, στη Ρώμη της Τζόρτζια, και στο Μαρόκο. Η παραγωγή γύριζε για 87 ημέρες, και ολοκληρώθηκε επίσημα στις 6 Οκτωβρίου 2019.

Μετά-παραγωγή 

Ο Μάθιου Σμιντ και η Λι Φόλσομ ανέλαβαν το μοντάζ. Μία σκηνή στην οποία η Τζοχάνσον φοράει εσώρουχο και μία μπλούζα την οποία η Σόρτλαντ απολάμβανε λόγω του "πόσο σέξυ είναι [η Τζοχάνσον] όταν έχει τον έλεγχο" κόπηκε από την ταινία επειδή το δοκιμαστικό κοινό κατέκρινε την "αντρική οπτική" της σκηνής. Στα μέσα Μαρτίου, η Disney αφαίρεσε την ταινία από το πρόγραμμα κυκλοφοριών της λόγω της πανδημίας COVID-19. Στις αρχές Απριλίου, η Disney ανακοίνωσε ότι το Black Widow θα κυκλοφορούσε στις 6 Νοεμβρίου 2020 και το υπόλοιπο πρόγραμμα των ταινιών της τέταρτης φάσης του MCU μετακινήθηκε για να προσαρμοστεί σε αυτό. Τον Σεπτέμβριο του 2020, η Disney ανέβαλε ξανά την κυκλοφορία της ταινίας για τις 7 Μαΐου 2021, και ακολούθησε μία τρίτη μετακίνηση της τον Μάρτιο του 2021 για τις 9 Ιουλίου 2021.

Τον Απρίλιο του 2021, μετά από την εμφάνιση της Τζούλια Λουί-Ντράιφους ως Βαλεντίνα Αλέγκρα ντε Φοντέν στην τηλεοπτική σειρά των Marvel Studios The Falcon and the Winter Soldier (2021), η Τζοάνα Ρόμπινσον του Vanity Fair αποκάλυψε ότι η Λουί-Ντράιφους θα έκανε την πρώτη της εμφάνιση στο Black Widow πριν οι αναβολές του μετέφεραν την κυκλοφορία της ταινίας μετά από την πρεμιέρα της σειράς στο Disney+. Ο Φάιγκι, αργότερα, το επιβεβαίωσε αυτό με τη σκηνή μετά τους τίτλους τέλους του Black Widow να ήταν προγραμματισμένη να εισάγει τον χαρακτήρα αλλά τελικά να λειτουργεί ως αναφορά της εμφάνισης της στο The Falcon and the Winter Soldier. Είπε ότι αυτή ήταν η μοναδική αλλαγή που έγινε στα σχέδια για την τέταρτη φάση λόγω της πανδημίας. Η σκηνή μετά τους τίτλους τέλους προστέθηκε αφού ο παραγωγός του Hawkeye, Τζόναθαν Ίγκλα εξέφρασε ενδιαφέρον να συμπεριλάβει τη Γελένα Μπελόβα στη σειρά του και ζητήθηκε από τον Έρικ Πίρσον να τη γράψει χωρίς να γνωρίζει τον χαρακτήρα που αποκαλύπτεται ως στόχος της. Η Σόρτλαντ είπε τον Μάιο ότι η ταινία είχε ολοκληρωθεί έναν χρόνο πριν και δεν έχει τροποποιηθεί παρά της αναβολές κυκλοφορίας της. Με την κυκλοφορία της ταινίας αποκαλύφθηκε ότι η Όλγα Κιριλένκο υποδύεται την Αντόνια Ντρέικοφ/ Τασκμάστερ στην ταινία. Η συμμετοχή την Κιριλένκο είχε αποκλειστεί από τη διαφημιστική καμπάνια της ταινίας.

Η Digital Domain ολοκλήρωσε περίπου 320 πλάνα με οπτικά εφέ για την ταινία με τη δουλειά να χωρίζεται ανάμεσα στα γραφεία της στο Λος Άντζελες, το Μόντρεαλ και το Βανκούβερ και ήταν κυρίως υπεύθυνη για τη σκηνή της τελικής μάχης στο Κόκκινο Δωμάτιο, με ένα αερομεταφερόμενο οχυρό κρυμμένο στα σύννεφα. Ένας συνδυασμός πρακτικών και οπτικών εφέ χρησιμοποιήθηκαν ώστε να δημιουργηθεί η σκηνή. Οι ηθοποιοί και οι κασκαντέρ έκαναν γυρίσματα σε μία αεροδυναμική σήραγγα μπροστά από bluescreen, καθώς τους κρατούσαν στον αέρα χρησιμοποιώντας σχοινιά και μηχανικά χέρια. Το δωμάτιο και το εξωτερικό περιβάλλον δημιουργήθηκαν πλήρως μέσα από ηλεκτρονικά γραφικά. O προϊστάμενος οπτικών εφέ της Digital Domain, ο Ντέιβ Χόντζινς είπε ότι "το να αποδώσεις ένα σύννεφο είναι εύκολο αλλά το να αποδώσεις 100 σύννεφα – μαζί με άλλα τόσα κομμάτια από μεγάλα και μικρά ερείπια– είναι πολύ σύνθετο, το λιγότερο". Η ομάδα των οπτικών εφέ χρησιμοποίησε οπτικοποίηση GPU για να δημιουργήσει τον όγκο από συντρίμμια και από ερείπια, η οποία τους επέτρεψε να κάνουν περισσότερα πράγματα σε πιο σύντομο χρονικό διάστημα.

Μουσική 
Ο Αλεξάντερ Ντεσπλά ανακοινώθηκε πως θα συνθέσει τη μουσική της ταινίας, τον Ιανουάριο το 2020. Στα τελευταία στάδια της μετά-παραγωγής ο Λορν Μπάλφ αντικατέστησε τον Ντεσπλά ως συνθέτης, κάτι που επιβεβαίωσε ο Ντεσπλά τον Μάιο του 2020. Μια διασκευή του "Smells Like Teen Spirit" των Nirvana από τους Think Up Anger και τη συμμετοχή της Malia J, χρησιμοποιήθηκε στους τίτλους αρχής. Το "American Pie" του Ντον Μακλίν και το "Cheap Thrills" της Σία συμπεριλαμβάνονται επίσης στην ταινία. Η μουσική του Μπάλφ κυκλοφόρησε ψηφιακά από τη Marvel Music και τη Hollywood Records στις 9 Ιουλίου 2021.

Ο Μπάλφ προσέλαβε τους Metro Voices του Λονδίνου για μία ορχήστρα 118 ατόμων και μια χορωδία 60 ατόμων που τραγουδάει ρωσικούς στίχους, με μία χορωδία αντρών 40 ατόμων και μία χορωδία γυναικών 20 ατόμων, κάνοντας ηχογραφήσεις με και χωρίς στίχους. Αυτοί οι στίχοι διασκευάστηκαν από ρωσική ποίηση του Αλεξάντρ Πούσκιν, του Λέων Τολστόι και του Μιχαήλ Λέρμοντοφ. Ο Μπάλφ δήλωσε ότι "η μουσική του Κόκκινου Στρατού ήταν επίσης μία τεράστια επιρροή" και ότι "ήθελε να δώσει στη Γελένα αυτή τη στιβαρότητα του Κόκκινου Στρατού με τη θεματική της". Ο Μπάλφ απέφυγε πιο κοινότυπα ρωσικά όργανα όπως μπαλαλάικες καθώς δεν "ταίριαζαν στην ταινία" και θα μπορούσε να "γίνει παρωδία".

Προώθηση 
Η ταινία ανακοινώθηκε επίσημα στη Διεθνή Comic-Con του Σαν Ντιέγκο του 2019, με τον Φάιγκι, τη Σόρτλαντ και τους ηθοποιούς να την προωθούν και παρουσιάζοντας πλάνα από τις πρώτες 30 ημέρες της παραγωγής. Κάποια από αυτά τα πλάνα συμπεριλήφθηκαν σε ένα σύντομο τρέιλερ για την ταινία που κυκλοφόρησε τον Δεκέμβριο, με διάφορους σχολιαστές να επισημαίνουν τον τόνο κατασκοπευτικού θρίλερ, και αποκαλώντας την ταινία "πολυαναμενόμενη" από τους θαυμαστές. Η Ρέιτσελ Λέισμαν του The Mary Sue είπε ότι το να βλέπει επιτέλους ένα τρέιλερ για την ταινία ήταν "ανέλπιστα συγκινητικό" και ένιωσε ότι η τοποθέτηση του άμεσα στο Εμφύλιος Πόλεμος και Ο Πόλεμος της Αιωνιότητας θα επέτρεπε στον χαρακτήρα να εξελιχθεί στην πιο ώριμη μορφή της από τη δεύτερη ταινία αφού οι προηγούμενες ταινίες του MCU την απεικόνιζαν σε δευτερεύοντα ρόλο δίπλα στους άντρες Εκδικητές. Ο Σκοτ Μέντελσον του Forbes συνέκρινε την ιστορία και τον τόνο του τρέιλερ με τις ταινίες Atomic Blonde (2017), Κόκκινο Σπουργίτι (2018) και Anna (2019), αλλά ένιωσε πως το Black Widow είχε ένα διαφημιστικό πλεονέκτημα σε σχέση με αυτές τις ταινίες, καθώς πρωταγωνιστεί ένας γνώριμος χαρακτήρας. Ο Μέντελσον θεώρησε πως αυτή η οικειότητα θα μπορούσε να ξεπεράσει την εστίαση του τρέιλερ στο "οικογενειακό μελόδραμα" και όχι στου υπερήρωες, συγκρίνοντας το με την ταινία του 2011 Thor. Ο Ρίτσαρντ Νιούμπι του The Hollywood Reporter εντόπισε αξιοπρόσεκτες διαφορές ανάμεσα στη σύνθεση πλάνων και στη φωτογραφία της Σόρτλαντ στο τρέιλερ σε σχέση με τα στυλ των Τζον Φαβρό, Τζος Γουίντον και των αδελφών Ρούσο, τους σκηνοθέτες που βοήθησαν να καθοριστεί ο χαρακτήρας της Black Widow στις προηγούμενες εμφανίσεις της σε ταινίες του MCU. Το τελικό τρέιλερ της ταινίας κυκλοφόρησε τον Μάρτιο του 2020. Η Νικόλ Κάρπεντερ το Polygon είπε ότι ήταν η πιο βαθιά ματιά στην ταινία μέχρι εκείνη τη στιγμή, ενώ ο Τζος Βάις του SyFy Wire απόλαυσε τις πιο ήρεμες στιγμές πέρα από τις σκηνές δράσεις. Ο Μέντελσον βρήκε το τελικό τρέιλερ να είναι βελτιωμένο σε σχέση με το πρώτο σύντομο τρέιλερ, αποδίδοντας το στη θεματική των "οικογενειών που δημιουργούνται (οι Εκδικητές), οικογενειών που υπάρχουν με το ζόρι (οι άλλοι χαρακτήρες στο τρέιλερ) και στην πραγματική οικογένεια" που υποδύονται οι Πιου, Χάρμπορ και Βάις.

Ο πρόεδρος προώθησης της Disney Ασάντ Αγιάζ δήλωσε πως μετά την αναβολή του Black Widow από την κανονική ημερομηνία κυκλοφορίας του, το 2020, η προωθητική ομάδα διέκοψε προσωρινά τη διαφημιστική καμπάνια για την ταινία. Από τη στιγμή που άρχισαν να εργάζονται πάνω σε νέα ημερομηνία κυκλοφορίας, το 2021, μπόρεσαν να χρησιμοποιήσουν εικόνες των χαρακτήρων και σημεία της ιστορίας που δεν είχαν αποκαλύψει στην αρχική καμπάνια για να χτίσουν μία νέα προσέγγιση στην ταινία. Ο Αγιάζ εξήγησε πως δεν ήθελαν να υπάρχει η αίσθηση πως είχαν επιστρέψει στην ίδια διαφημιστική καμπάνια, η οποία εστίαζε στο σύμβολο της Black Widow και στο μαύρο κοστούμι της. Η διαφημιστική ομάδα διαφοροποίησε τη νέα καμπάνια συμπεριλαμβάνοντας το λευκό κοστούμι του χαρακτήρα από την ταινία και εστιάζοντας στην παρακαταθήκη της ως Εκδικήτρια. Η καμπάνια περιλάμβανε 30 μάρκες, συμπεριλαμβανομένων και ευκαιρίες συγχωνεύσεων με τις GEICO, Ziploc, BMW και Synchrony Bank. Επιπρόσθετες ειδικές συνεργασίες προέκυψαν με τις Fandango, YouTube, Roku, TikTok, Amazon, μια χορηγία παιχνιδιών Ε3 από το Twitter και ανακοινώσεις, αφίσες και συλλεκτικά είδη για τις διάφορες ειδικές κινηματογραφικές εμπειρίες όπως το IMAX. 

Τον Σεπτέμβριο του 2020, η Barbie κυκλοφόρησε δύο κούκλες Black Widow συμπεριλαμβάνοντας τη μαύρη και τη λευκή στολή που φοράει η Ρομανόφ στην ταινία. Η Marvel κυκλοφόρησε ακόμα ένα τρέιλερ για την ταινία τον Απρίλιο του 2021, για το οποίο ο Όστεν Γκόσλιν στο Polygon ένιωσε ήταν ένα νέο "τελικό" τρέιλερ για τη νέα ημερομηνία κυκλοφορίας της ταινίας. Είπε ότι είχε μόνο λίγες καινούριες σκηνές αλλά παρείχε την καλύτερη εικόνα του Τασκμάστερ μέχρι στιγμής. Ο Γκόσλιν επεσήμανε την εμπνευσμένη από τη Ρωσία εκδοχή του μουσικού σήματος του "Οι Εκδικητές" που χρησιμοποιήθηκε στο τέλος του τρέιλερ. Ο Ζερμέν Λουσιέ του io9 επεσήμανε, επίσης, τη χρήση του μουσικού σήματος του "Οι Εκδικητές", έχοντας την αίσθηση πως η μουσική συνδυασμένη με πλάνα από προηγούμενες ταινίες του MCU καθώς και στιγμές φλασμπάκ τη Νατάσα και της οικογένειας της έκαναν το τρέιλερ να φαίνεται πιο επικό από το προηγούμενο τελικό τρέιλερ. Ο Λουσιέ είπε ότι ήταν ένα τρέιλερ που "σε συναρπάζει για την επιστροφή" των ταινιών MCU. Ο Ίθαν Άντερτον από το /Film είπε ότι η "επική" μάχη σε ελεύθερη πτώση με τον Τασκμάστερ που προβλήθηκε στο τρέιλερ "μοιάζει με μια σκηνή διαφορετική από κάθε άλλη" στο MCU. Το τρέιλερ συγκέντρωσε πάνω από  προβολές μέσα στις πρώτες 24 ώρες. Στις 5 Ιουλίου, ένα μισάωρο ειδικό ντοκιμαντέρ με επίκεντρο την κασκαντέρ της Τζοχάνσον, Χάιντι Μανιμέικερ, το Moneymaker: Behind the Black Widow έκανε πρεμιέρα στο ESPN+ ως μέρος της σειράς του ESPN, E:60. Το ντοκιμαντέρ σκηνοθετήθηκε από τον Μάρτιν Κονταμπακσιάν και αφηγήθηκε από την Τζοχάνσον. Μία επακόλουθη οκτάλεπτη εκδοχή του ντοκιμαντέρ προβλήθηκε στην εκπομπή του ESPΝ, Outside the Lines στις 10 Ιουλίου. Ένα επεισόδιο στη σειρά Marvel Studios: Legends κυκλοφόρησε στις 7 Ιουλίου, εξερευνώντας την Black Widow χρησιμοποιώντας πλάνα από τις προηγούμενες εμφανίσεις της στο MCU.

Κυκλοφορία

Κινηματογραφική κυκλοφορία και Premier Access 
Το Black Widow έκανε πρεμιέρα στις 29 Ιουνίου 2021, σε διάφορες εκδηλώσεις κόκκινου χαλιού για θαυμαστές στο Λονδίνο, στο Λος Άντζελες, στη Μελβούρνη και στη Νέα Υόρκη. Προβλήθηκε στο Φεστιβάλ της Ταορμίνα στις 3 Ιουλίου, και κυκλοφόρησε στις Ηνωμένες Πολιτείες στις 9 Ιουλίου, ταυτοχρόνως στους κινηματογράφους και στην πλατφόρμα Disney+ μέσω της λειτουργίας Premier Access έναντι $30. Στην Ελλάδα κυκλοφόρησε στις 8 Ιουλίου 2021. Έκανε πρεμιέρα σε 46 περιοχές το πρώτο σαββατοκύριακο κυκλοφορίας του. Στις Ηνωμένες Πολιτείες κυκλοφόρησε σε 4.100 κινηματογράφους, 375 από αυτούς σε ΙΜΑΧ, πάνω από 800 σε ειδική μεγάλη έκδοση, 1.500 σε 3D και 275 σε ειδικούς κινηματογράφους D-Box, 4DX και ScreenX. Στις ΙΜΑΧ προβολές, περίπου 22 λεπτά της ταινίας προβλήθηκαν σε διευρυμένο προσανατολισμό διαστάσεων του ΙΜΑΧ. Το Black Widow αποτελεί την πρώτη ταινία που κυκλοφόρησε στην τέταρτη φάση του MCU. Οι ημερομηνίες κυκλοφορίας για την Κίνα, την Ταϊβάν, την Ινδία, μέρη της Αυστραλίας και άλλες αγορές της Νοτιοανατολικής Ασίας και Λατινικής Αμερικής δεν ορίστηκαν για το πρώτο σαββατοκύριακο κυκλοφορίας της ταινίας. και έως τα μέσα Σεπτεμβρίου του 2021, η ταινία δεν αναμένεται να κυκλοφορήσει κινηματογραφικά στην Κίνα.

Η ταινία, αρχικά, ήταν προγραμματισμένη για κυκλοφορία στη 1 Μαΐου 2020. Στις αρχές Μαρτίου 2020, αφού η πανδημία COVID-19 είχε προκαλέσει το κλείσιμο των κινηματογράφων σε πολλές χώρες, η ημερομηνία κυκλοφορίας για την ταινία No Time to Die μετακινήθηκε από τον Απρίλιο του 2020 στον Νοέμβριο του 2020. Οι σχολιαστές ξεκίνησαν να εικάζουν σχετικά με την πιθανότητα και άλλες μεγάλες ταινίες όπως το Black Widow να αναβληθούν επίσης. Το Deadline Hollywood ανέφερε φήμες για τη βιομηχανία διανομής ταινιών υπονοώντας πως το Black Widow θα έπαιρνε την ημερομηνία κυκλοφορίας του Νοεμβρίου της ταινίας της Marvel Eternals, με τη δεύτερη να αναβάλλεται για το 2021 αλλά η Disney ανακοίνωσε πως ακόμα σκοπεύει να κυκλοφορήσει το Black Widow τον Μάιο του 2020. Αφού κυκλοφόρησε ένα τρέιλερ για την ταινία μία εβδομάδα αργότερα, ο Σκοτ Μέντελσον στο Forbes τόνισε πως η ύπαρξη του τρέιλερ και η χρήση του Μαΐου του 2020 ως ημερομηνία κυκλοφορίας επιβεβαίωναν πως η ταινία δεν πρόκειται να αναβληθεί. Είπε ότι αυτή ήταν "η λογική επιλογή εκείνη την περίοδο", πιστεύοντας πως αυτή ήταν η ιδανική ημερομηνία κυκλοφορίας για την ταινία και δεν υπήρχαν ενδείξεις ότι η πανδημία θα επηρεάσει την απόδοση της στις Η.Π.Α.. Μία εβδομάδα αργότερα, οι κινηματογράφοι σε όλες τις πολιτείες των Η.Π.Α. έκλεισαν λόγω της πανδημίας και οι συγκεντρώσεις άνω των 50 ατόμων απαγορεύτηκαν από τα Κέντρα Ελέγχου και Πρόληψης Ασθενειών και η Disney αφαίρεσε την ταινία από την ημερομηνία κυκλοφορίας της, τον Μάιο. Ο Άνταμ Μ. Βέρι και ο Ματ Ντόνελι στο Variety αναρωτήθηκαν εάν τον MCU θα μπορούσε να επηρεαστεί από την καθυστέρηση περισσότερο από άλλες σειρές ταινιών λόγω της διασυνδεδεμένης φύσης του, παρά το γεγονός ότι μία πηγή από τα Marvel Studios τους είπε πως η αλλαγή στην ημερομηνία κυκλοφορίας της ταινίας δεν θα επηρέαζε το χρονολόγιο του MCU. Το δίδυμο υπέθεσε πως αυτό θα συνέβαινε εξαιτίας του γεγονότος ότι η ταινία αποτελεί πρίκουελ τοποθετημένο νωρίτερα στο χρονολόγιο σε σχέση με άλλες ταινίες της τέταρτης φάσης. Τον Απρίλιο, η Disney άλλαξε ολόκληρο το πρόγραμμα κυκλοφοριών της τέταρτης φάσης λόγω της πανδημίας, δίνοντας την ημερομηνία κυκλοφορίας του Eternals, τις 6 Νοεμβρίου 2020 στο Black Widow και μετακινώντας προς τα πίσω όλες τις υπόλοιπες ταινίες της τέταρτης φάσης στο πρόγραμμα κυκλοφοριών για να προσαρμοστεί σε αυτό.

Ο Άντονι Ντ'αλεσάντρο του Deadline Hollywood ανέφερε τον Σεπτέμβριο του 2020 ότι η Disney σκεφτόταν να επαναπρογραμματίσει το Black Widow, με το Variety να αναφέρει, επίσης, το ίδιο και το απέδιδαν στα χαμηλά κέρδη που είχαν η Mulan της Disney στην Κίνα και το Tenet της Warner Bros. στη Βόρεια Αμερική. Αργότερα τον ίδιο μήνα, η Disney καθυστέρησε την κυκλοφορία τις ταινίας για τις 7 Μαΐου 2021, με αποτέλεσμα τον επαναπρογραμματισμό των Eternals και του Ο Shang-Chi και ο Θρύλος των Δέκα Δαχτυλιδιών. Τον Ιανουάριο του 2021, ο Φάιγκι δήλωσε πως ακόμα ήλπιζε πως το Black Widow θα κάνει πρεμιέρα στους κινηματογράφους, αλλά το Variety ανέφερε πως η Disney εξέταζε την κυκλοφορία της ταινίας μέσα από την ψηφιακή πλατφόρμα Disney+. Υπήρχε, επίσης, η πιθανότητα να καθυστερήσει την κυκλοφορία της ταινίας ξανά εάν οι επιπτώσεις της πανδημίας COVID-19 δεν βελτιώνονταν μέχρι την προγραμματισμένη ημερομηνία κυκλοφορίας, τον Μάιο του 2021, ή να κυκλοφορήσουν την ταινία ταυτοχρόνως στους κινηματογράφους και στο Disney+ μέσω της λειτουργίας Premier Access, όπως έγινε και με το Η Ράια και ο Τελευταίος Δράκος (2021) της Disney. To Variety πίστευε πως αυτό θα ήταν "αξεπέραστα πιο δύσκολο" για να είναι το Black Widow κερδοφόρο αν δεν είχε την παραδοσιακή κινηματογραφική κυκλοφορία. Στις αρχές Φεβρουαρίου, ο διευθύνων σύμβουλος της Disney, Μπομπ Τσάπεκ επανεπιβεβαίωσε ότι το Black Widow προοριζόταν για αποκλειστική κυκλοφορία στους κινηματογράφους αλλά η Disney ήταν ενήμερη για την επαναλειτουργία των κινηματογράφων, ειδικά σε μεγάλες πόλεις όπως η Νέα Υόρκη και το Λος Άντζελες, όπως επίσης και για την επιθυμία των καταναλωτών να επιστρέψουν στις αίθουσες. Σύμφωνα με το Variety, ο Φάιγκι ήταν αντίθετος με μία ψηφιακή κυκλοφορία για την ταινία. Εάν η ταινία αναβαλλόταν ξανά, η βιομηχανία διανομής ταινιών πίστευε πως η Disney θα τη μετακινούσε στις 9 Ιουλίου 2021, η οποία εκείνη την στιγμή ήταν η ημερομηνία κυκλοφορίας του Ο Shang-Chi και ο Θρύλος των Δέκα Δαχτυλιδιών. Τον επόμενο μήνα, ο Τσάπεκ ξαναδήλωσε πως η Disney σκόπευε να κυκλοφορήσει το Black Widow στους κινηματογράφους στις 7 Μαΐου, ενώ το Deadline Hollywood σημείωσε ξανά ότι η αναβολή της ταινίας, η κυκλοφορία της ταυτοχρόνως στο Disney+ ή η κυκλοφορία της στους κινηματογράφους για ένα σύντομο χρονικό διάστημα πριν γίνει διαθέσιμο στο Disney+ ήταν ακόμα όλα πιθανά. Ο Τσάπεκ σύντομα δήλωσε πως η Disney παρέμενε ελαστική καθώς υπολόγιζε τη συμπεριφορά του καταναλωτή και ότι θα πάρουν την τελική απόφαση για την κυκλοφορία της ταινία την "τελευταία στιγμή".

Στα τέλη Μαρτίου, η Disney μετακίνησε την κυκλοφορία τις ταινίας στις 9 Ιουλίου 2021 και ανακοίνωσε ότι θα κυκλοφορήσει ταυτοχρόνως στο Disney+ μέσω της λειτουργίας Premier Access. Ως αποτέλεσμα, το Ο Shang-Chi και ο Θρύλος των Δέκα Δαχτυλιδιών αναβλήθηκε ξανά. Ο Καρίμ Ντάνιελ, ο πρόεδρος της Disney Media and Entertainment Distribution, είπε ότι η ταυτόχρονη κυκλοφορία έδωσε στους θαυμαστές εναλλακτικές για να παρακολουθήσουν την ταινία ενώ εξυπηρετεί τις "εξελισσόμενες προτιμήσεις του κοινού". Ο Χαΐμ Γκάρτενμπεργκ στο The Verge κατέληξε πως η Disney αναγκάστηκε να προχωρήσει με την ταυτόχρονη προβολή για την ταινία επειδή δεν θα μπορούσαν να ανταπεξέλθουν οικονομικά να καθυστερήσουν τις τηλεοπτικές σειρές την τέταρτης φάσης της Marvel. Εξήγησε ότι αυτές οι σειρές ήταν μερικές από τις λίγες "σειρές υψηλού κύρους που πρέπει να τις δεις" στο Disney+ και από τη στιγμή που άρχισαν να κυκλοφορούν με το WandaVision τον Ιανουάριο του 2021 υπήρχε συγκεκριμένος χρόνος που οι ταινίες θα μπορούσαν να καθυστερήσουν πριν η διασυνδεδεμένη φύση των ιστοριών της Marvel αρχίσει να προκαλεί προβλήματα. Για παράδειγμα η σειρά Hawkeye ήταν προγραμματισμένη να κυκλοφορήσει αργότερα το 2021 και περιέχει σπόιλερς για το Black Widow, με αποτέλεσμα η ταινία να πρέπει να κυκλοφορήσει πιο πριν. Ο Γκάρτενμπεργκπ περιέγραψε την Disney και τη Marvel ως θύματα της ίδιας τους της επιτυχίας αλλά πίστευε πως η πιθανή απώλεια εσόδων από την ταυτόχρονη κυκλοφορία θα μπορούσε να οδηγήσει σε μακροπρόθεσμα θετικά αποτελέσματα όπως οι θαυμαστές οι οποίοι διαφορετικά δεν θα παρακολουθούσαν τις σειρές της Marvel θα μπορούσαν να τις ανακαλύψουν όταν εγγράφονται στο Disney+ για να παρακολουθήσουν το Black Widow.

Μήνυση 
Τον Ιούλιο του 2021, η Τζοχάνσον κατέθεσε αγωγή κατά της The Walt Disney Company στο Ανώτερο Δικαστήριο του Λος Άντζελες, ισχυριζόμενη ότι η ταυτόχρονη κυκλοφορία της ταινίας στο Disney+ παραβίασε μία προϋπόθεση στο συμβόλαιό της ότι η ταινία θα λάβει την παραδοσιακή κινηματογραφική κυκλοφορία. Η αγωγή ισχυριζόταν ότι η ταυτόχρονη κυκλοφορία απάλλασσε την Disney από το να πληρώσει "πολύ μεγάλα μπόνους των εσόδων" τα οποία η Τζοχάνσον φέρεται να δικαιούταν. Σύμφωνα με το The Wall Street Journal, η Τζοχάνσον ανησυχούσε σχετικά με την πιθανότητα η ταινία να κυκλοφορήσει στο Disney+ πριν από την κυκλοφορία του Εκδικητές: Η Τελευταία Πράξη. Το Vulture ισχυρίστηκε ότι το γεγονός πως δεν είχε άλλες προγραμματισμένες εμφανίσεις σε μελλοντικά εγχειρήματα του MCU "ενθάρρυνε" την Τζοχάνσον να καταθέσει την αγωγή. Η Disney εξέδωσε μία δήλωση λέγοντας ότι η αγωγή δεν είχε "καμία αξία", αποκαλώντας τη μία "σκληρή αδιαφορία για τις απαίσιες και παρατεταμένες παγκόσμιες επιδράσεις της πανδημίας COVID-19". Επιπλέον, ισχυρίστηκαν ότι είχαν "τηρήσει πλήρως" το συμβόλαιο της Τζοχάνσον και ότι η κυκλοφορία της ταινίας στο Disney+ μέσω της υπηρεσίας Premier Access είχε "αυξήσει σημαντικά τη δυνατότητα της [Τζοχάνσον] να κερδίσει επιπλέον αποζημίωση πέρα από τα $20 εκατομμύρια που έχει λάβει μέχρι σήμερα".

Ο Μπράιαν Λορντ, ο ατζέντης της Τζοχάνσον και συμπροεδρεύων του Creative Artists Agency (CAA), εξέδωσε μία δήλωση υποστηρίζοντας ότι η Disney "ξεδιάντροπα και ψευδώς κατηγόρησε την κυρία Τζοχάνσον ότι μένει ασυγκίνητη από την παγκόσμια πανδημία COVID" και κατηγορώντας την εταιρία ότι "άφησε καλλιτεχνικούς και οικονομικούς συνεργάτες" εκτός από τα έσοδα της ψηφιακής κυκλοφορίας. με το CAA να περιγράφει τη δημοσιοποίηση από την Disney των εσόδων της Τζοχάνσον ύψους $20 εκατομμυρίων ως μία απόπειρα να "μετατρέψουν σε όπλο της επιτυχία της ως καλλιτέχνιδα και ως επιχειρηματία". Οι οργανώσεις υπεράσπισης Women in Film, ReFrame, και Time's Up κυκλοφόρησαν, επίσης, μία κοινή δήλωση κατακρίνοντας την αντίδραση της Disney's, αποκαλώντας τη μια "επίθεση στον χαρακτήρα με βάση το φύλο" και λέγοντας ότι "αντιτίθενται σθεναρά στην πρόσφατη δήλωση της Disney" η οποία προσπαθεί να χαρακτηρίσει την Τζοχάνσον ως αναίσθητη ή εγωίστρια επειδή υπερασπίστηκε συμβατικά επαγγελματικά της δικαιώματα". Το TheWrap ανέφερε ότι η Τζοχάνσον ήταν "σοκαρισμένη από τον τόνο" της αντίδρασης της Disney, ενώ ο πρώην διευθύνων σύμβουλος της Disney, Μπομπ Άιγκερ ήταν "ντροπιασμένος" από τη μήνυση. Ο Φάιγκι φέρεται να ήταν "θυμωμένος και αμήχανος" από τον τρόπο με τον οποίο χειρίστηκε την κατάσταση η Disney και ήθελε "η Disney να επανορθώσει με την Τζοχάνσον". Η πρόεδρος του SAG-AFTRA, Γκαμπριέλ Καρτέρις κατέκρινε, επίσης, την απάντηση της Disney, συμπεραίνοντας ότι "η Disney θα έπρεπε να ντρέπεται για τον εαυτό της που καταφεύγει σε κοινότυπες τακτικές όπως το να κατηγορούν κάποιον με βάση το φύλο του και εκφοβισμό". Ωστόσο, ο δικηγόρος της Disney, Ντάνιελ Πετροτσέλι περιέγραψε την αγωγή ως μία "εξαιρετικά σχεδιασμένη εκστρατεία [δημόσιων σχέσεων] ώστε να πετύχει ένα αποτέλεσμα που δεν θα μπορούσε να αποκτήσει με μία αγωγή".

Γράφοντας για το The Hollywood Reporter, ο Έρικ Γκάρντνερ πίστευε πως η υπόθεση της Τζοχάνσον ήταν "πιθανώς αδύναμη" καθώς διαμάχες τέτοιου είδους συνήθως λαμβάνουν χώρα "πίσω από τις κλειστές πόρτες της διαιτησίας" και ότι έχει αναγκαστεί να παρουσιάσει έναν ισχυρισμό βλαβερής παρέμβασης παρά ως "μία ξεκάθαρη παραβίαση συμβολαίου" λόγω μιας ρήτρας στο συμβόλαιο της. Ο Γκάρντνερ προσέθεσε ότι η ενόχληση της Τζοχάνσον για το γεγονός ότι η Disney δεν "περίμενε λίγους μήνες να συνέλθει η αγορά" από τις επιπτώσεις της πανδημίας COVID-19 αντικρούστηκε από το γεγονός ότι η Disney είχε ήδη καθυστερήσει την ταινία έναν χρόνο, καθώς η Disney δεν θα ήθελε να περιμένει πάρα πολύ για να κυκλοφορήσει το Black Widow μετά το Εκδικητές: Η Τελευταία Πράξη αφού το MCU "προχωρούσε στο επόμενο στάδιο του". Ειδικά αυτό ήταν αλήθεια καθώς η ταινία εισάγει "νέους χαρακτήρες-κλειδιά" στη σειρά ταινιών, όπως η Γελένα Μπελόβα. Ο Ματ Μίλερ του Screen Daily δήλωσε στο BBC News ότι πίστευε πως η υπόθεση θα επιλυθεί μεταξύ της Disney και της Τζοχάνσον πριν φτάσει στα δικαστήρια, συμπεραίνοντας ότι ήταν "απίστευτο πως η Disney επέτρεψε να φτάσει η υπόθεση σε αυτό το σημείο" με δεδομένο ότι η Warner Bros. έκανε συμφωνίες με τους πρωταγωνιστές για ταυτόχρονες κυκλοφορίες στους κινηματογράφους και στην ψηφιακή πλατφόρμα HBO Max για ταινίες όπως Διαστημικά Καλάθια: Η Νέα Γενιά (2021). Ο Μίλερ πίστευε ότι η υπόθεση θα παρακινούσε άλλες εταιρείες με ψηφιακές πλατφόρμες προβολής να εξετάσουν "τι συμβατικά βήματα πρέπει να κάνουν ώστε να αποτρέψουν περαιτέρω ενέργειες". Το Variety ανέφερε τον Ιούλιο του 2021 ότι η υπόθεση είχε παρακινήσει και άλλους ηθοποιούς της Disney να εξετάσουν νομικές διαδικασίες.

Τον Αύγουστο, η Disney κατέθεσε μια πρόταση η αγωγή να λυθεί με ιδιωτική διαμεσολάβηση, επικαλούμενη πως το Black Widow ξεπέρασε άλλες ταινίες MCU το πρώτο σαββατοκύριακο κυκλοφορίας του με μία "εντυπωσιακή εμφάνιση για περίοδο πανδημίας". Ο δικηγόρος της Τζοχάνσον, Τζον Μπερλίνσκι κατέκρινε αυτή την κίνηση ως μια προσπάθεια της Disney να "κρύψει το παράπτωμα της μέσα σε μία εμπιστευτική ιδιωτική διαμεσολάβηση", ενώ αποκάλεσε τις προηγούμενες αντιδράσεις τους "μισογυνιστικές". Η μήνυση διευθετήθηκε τον επόμενο μήνα κάτω από άγνωστους όρους, ωστόσο ο Ντόμινικ Πάτεν ανέφερε στο Deadline Hollywood ότι η Τζοχάνσον έλαβε πάνω από $40 εκατομμύρια από την Disney. Η συμφωνία ήρθε αφού η Disney επέλεξε οι επόμενες ταινίες του 2021 να κυκλοφορήσουν αποκλειστικά στους κινηματογράφους μετά την εισπρακτική επιτυχία των Ο Shang-Chi και ο Θρύλος των Δέκα Δαχτυλιδιών και Free Guy (2021), οι οποίες έλαβαν, επίσης, και οι δύο αποκλειστική κινηματογραφική διανομή όταν κυκλοφόρησαν. Τον Δεκέμβριο του 2021, η Τζοχάνσον δήλωσε ότι ένιωθε "πολύ τυχερή που κανένας δεν θα χρειαστεί να περάσει ό,τι πέρασα" και ότι πίστευε πως η μήνυση είχε "θετική επίδραση στη βιομηχανία και... για τη ζωή και τον βιοπορισμό των καλλιτεχνών και των δημιουργών".

Home media 
ΤΟ Black Widow κυκλοφόρησε στις Η.Π.Α. από τη Walt Disney Studios Home Entertainment για ψηφιακή λήψη στις 10 Αυγούστου 2021, και κυκλοφόρησε σε Ultra HD Blu-ray, Blu-ray, και DVD στις 14 Σεπτεμβρίου. Περιέχει διεγραμμένες σκηνές, αστείες στιγμές κατά τα γυρίσματα και διάφορα ένθετα με υλικό πίσω από τις κάμερες. Η ταινία θα είναι διαθέσιμη για προβολή σε όλους τους χρήστες του Disney+ από τις 6 Οκτωβρίου. Η βελτιωμένη έκδοση της ταινίας σε ΙΜΑΧ έγινε διαθέσιμη στο Disney+ στις 12 Νοεμβρίου.

Υποδοχή

Box office 
Μέχρι τις 26 Οκτωβρίου 2021, το Black Widow έχει κερδίσει $183.7 στις Ηνωμένες Πολιτείες και στον Καναδά και $195.9 εκατομμύρια σε άλλες περιοχές με παγκόσμια σύνολο τα $379.6 εκατομμύρια. Το πρώτο σαββατοκύριακο κυκλοφορίας της, η ταινία κέρδισε $226.2 εκατομμύρια παγκοσμίως, τα οποία περιλάμβαναν $80.4 εκατομμύρια στο εγχώριο box office, $78.8 εκατομμύρια στο διεθνές box office και $67 εκατομμύρια από το Premier Access του Disney+ ως παγκόσμια κέρδη. Τα συνολικά κέρδη του πρώτου σαββατοκύριακου κυκλοφορίας έπεσαν μέσα ή ξεπέρασαν διάφορες προβλέψεις που έγιναν πριν την κυκλοφορία της ταινίας. Τον Ιούνιο του 2021 η Fandango ανέφερε ότι η ταινία είχε τη μεγαλύτερη προπώληση εισιτηρίων για το 2021 και ξεπέρασε άλλες ταινίες του MCU όπως το Doctor Strange (2016) και το Spider-Man: Η Επιστροφή Στον Τόπο Του (2017).

Το Black Widow κέρδισε $39.5 εκατομμύρια από το πρώτο βράδυ προβολής του, συμπεριλαμβανομένων $13.2 εκατομμυρίων από τις πρώτες προβολές την Πέμπτη το βράδυ, οι οποίες αποτέλεσαν το καλύτερο βράδυ πρώτης προβολής από τότε που ξεκίνησε η πανδημία COVID-19 τον Μάρτιο του 2020. Τα συνολικά κέρδη του σαββατοκύριακου ήταν $80.4 εκατομμύρια, κάνοντας την ταινία την κορυφαία ταινία για το σαββατοκύριακου. Αυτή ήταν η πιο επιτυχημένη πρεμιέρα ταινίας για το box office από τότε που ξεκίνησε η πανδημία, ξεπερνώντας την πρεμιέρα του Μαχητές των Δρόμων 9 ($70 εκατομμύρια) και το πιο επιτυχημένο πρώτο σαββατοκύριακο προβολής μετά από το Star Wars: Skywalker η Άνοδος (2019). Τα εγχώρια έσοδα έπεσαν μέσα σε κάποιες από τις προβλέψεις που έγιναν για την ταινία πριν την κυκλοφορία της, οι οποίες προέκυψαν μετά από κάποιες προβλέψεις της βιομηχανίας που έγιναν κατά τη διάρκεια του σαββατοκύριακο αφού εξέτασε τα κέρδη της πρώτης μέρας προβολής της και της πρώτης προβολής την Πέμπτη. Το Deadline Hollywood απέδωσε κάποια από αυτά στη διαθεσιμότητα της ταινίας στο Disney+ μέσω της λειτουργίας Premier Access. Όταν τα $80.4 εκατομμύρια από τα κινηματογραφικά κέρδη συνδυάστηκαν με τα κέρδη του Premier Access που ήταν $55 εκατομμύρια, με αποτέλεσμα να συγκεντρωθούν συνολικά πάνω από $135.4 εκατομμύρια στο πρώτο σαββατοκύριακο κυκλοφορίας του, η Disney επεσήμανε πως το Black Widow ήταν η μόνη ταινία που ξεπέρασε τα $100 εκατομμύρια στις εγχώριες καταναλωτικές δαπάνες στο πρώτο σαββατοκύριακο κυκλοφορίας του από τότε που ξεκίνησε η πανδημία και σημείωσε την τρίτη πιο επιτυχημένη πρεμιέρα όλων των εποχών για μία ταινία προέλευσης του MCU, πίσω από το Black Panther ($202 εκατομμύρια) και το Captain Marvel ($153.4 εκατομμύρια). Μετά από το πρώτο σαββατοκύριακο κυκλοφορίας του, το Black Widow σημείωσε την πιο επικερδή, μη διακοπών, Δευτέρα ($7.16 εκατομμύρια) και Τρίτη ($7.6 εκατομμύρια) μέσα στην πανδημία. Η ταινία ξεπέρασε τα $100 εκατομμύρια στο εγχώριο box office έξι ημέρες μετά την κυκλοφορία της, κάνοντας την την ταινία που το πέτυχε πιο γρήγορα μέσα στην πανδημία. 

Στο δεύτερο σαββατοκύριακο κυκλοφορίας της, η ταινία συγκέντρωσε $25.8 εκατομμύρια, τερματίζοντας δεύτερη πίσω από το Διαστημικά Καλάθια: Η Νέα Γενιά. Η πτώση της (67%) σήμανε τη μεγαλύτερη πτώση δεύτερης εβδομάδας για μια MCU ταινία, ξεπερνώντας το Ο Ant-Man και η Σφήκα (62%). Οι αναλυτές του box office απέδωσαν την πτώση της δεύτερης εβδομάδας του Black Widow στο γεγονός ότι κυκλοφόρησε μέσα από το Premier Access του Disney+, όπως επίσης και στις έντονες φήμες για πειρατεία της ταινίας στο διαδίκτυο. Στο τρίτο της σαββατοκύριακο, η ταινία κέρδισε επιπλέον $11.6 εκατομμύρια και έγινε η ταινία που έφτασε γρηγορότερα τα $150 εκατομμύρια συνολικά στο box office μέσα στην πανδημία. Το Black Widow είναι, προς το παρόν, η δεύτερη ταινία με τις περισσότερες εισπράξεις για το 2021 στις Ηνωμένες Πολιτείες.

Έξω από τη Βόρεια Αμερική, το Black Widow κέρδισε $78.8 εκατομμύρια το πρώτο σαββατοκύριακο κυκλοφορίας του, από 46 αγορές. Ήταν η νούμερο ένα ταινία σχεδόν σε όλες αυτές τις αγορές, συμπεριλαμβανομένων και των αγορών στην περιοχή της Ασίας- Ειρηνικού Ωκεανού, εκτός από την Ιαπωνία, όπου ήρθε τρίτη, και όλες τις αγορές στην περιοχή της Λατινικής Αμερικής. Το Black Widow σημείωσε το κορυφαίο πρώτο σαββατοκύριακο κυκλοφορίας σε 15 Ευρωπαϊκές αγορές. To IMAX αντιπροσώπευσε $4.8 εκατομμύρια από τα έσοδα του σαββατοκύριακου από 59 χώρες, 11 από τις οποίες απέκτησαν ρεκόρ πρώτου σαββατοκύριακου προβολής για την πανδημία. Στην Κορέα, η πρεμιέρα της ταινίας ήταν η δεύτερη καλύτερη για το 2021, με $3,3 εκατομμύρια και το Χονγκ Κονγκ είχε την καλύτερη πρεμιέρα μέσα στην πανδημία, με $3,2 εκατομμύρια. Η ταινία είχε την πιο επιτυχημένη πρεμιέρα μέσα στην πανδημία στην Αυστρία, στην Τσεχία, στο Κατάρ και στη Σλοβακία, ενώ στη Σαουδική Αραβία, η ταινία έκανε την πιο επιτυχημένη πρεμιέρα όλων των εποχών για μια ταινία MCU. Ήταν η νούμερο ένα ταινία τη μέρα της πρεμιέρας της σε πολλές ακόμα αγορές. Μέχρι τις 20 Οκτωβρίου 2021, οι κορυφαίες αγορές ήταν η Κορέα ($26,3 εκατομμύρια), το Ηνωμένο Βασίλειο ($25,8 εκατομμύρια) και η Γαλλία ($15,1 εκατομμύρια).

Τηλεθέαση ψηφιακής προβολής 
Μέσα από τη λειτουργία Premier Access του Disney+, το Black Widow κέρδισε $67 εκατομμύρια παγκοσμίως το πρώτο σαββατοκύριακο κυκλοφορίας του. Αυτή ήταν η πρώτη ταινία για την οποία η Disney αποκάλυψε τα έσοδα από το Premier Access με τα έσοδα να στρέφονται προς τις Ηνωμένες Πολιτείες με $55 εκατομμύρια. Η εφαρμογή εντοπισμού τηλεθεατών, Samba TV, η οποία μετράει τουλάχιστον πέντε λεπτά τηλεθέασης σε έξυπνες τηλεοράσεις σε πάνω από 3 εκατομμύρια νοικοκυριά των Η.Π.Α., ανέφερε ότι 1.1 εκατομμύρια νοικοκυριά παρακολούθησαν την ταινία το πρώτο σαββατοκύριακο κυκλοφορίας της. Το Deadline Hollywood επεσήμανε ότι αυτή η τηλεθέαση μεταφράζεται περίπου σε κέρδη $33 εκατομμυρίων για την Disney, παίρνοντας υπόψιν την τιμή των $29.99 για το Premier Access, το οποίο συμβαδίζει με τα παγκόσμια κέρδη που ανακοινώθηκαν.. Η ιστοσελίδα, επίσης, ανέφερε ότι η Disney λάμβανε περίπου το 85% των κερδών από το Disney+ Premier Access, μοιράζοντας τα υπόλοιπα με παρόχους πλατφορμών όπως το Amazon Firestick και το Apple TV+.

Το επόμενο σαββατοκύριακο, το Deadline ανέφερε ότι το Black Widow ήταν η πιο πειρατική ταινία της εβδομάδας του πέρασε, ενώ κάποιες πηγές από τη βιομηχανία πίστευαν πως είχε γίνει η πιο πειρατική ταινία κατά τη διάρκεια της πανδημίας. Το Samba TV αργότερα ενημέρωσε την τηλεθέαση της ταινίας στο Disney+, αναφέροντας πως η ταινία έχει παρακολουθηθεί πάνω από 2 εκατομμύρια φορές στις Η.Π.Α. μέσα στις πρώτες 10 ημέρες κυκλοφορίας της, που είχε ως αποτέλεσμα συνολικά εγχώρια έσοδα περίπου $60 εκατομμυρίων από από το Disney+. Το Samba TV, επίσης, έκανε ανανέωση στην τηλεθέαση των 10 πρώτων ημερών στο Ηνωμένο Βασίλειο (258.000), στη Γερμανία (116.000), και στην Αυστραλία (47.000). Τον Οκτώβριο, το Samba TV ανέφερε ότι πάνω από 1.1 εκατομμύρια νοικοκυριά είχαν παρακολουθήσει το Black Widow τις πρώτες πέντε ημέρες της διαθεσιμότητας του σε όλους του συνδρομητές του Disney+. Ανέφερε, επίσης, την τηλεθέαση στο Ηνωμένο Βασίλειο (190.000) και τη Γερμανία (96.000) μέσα στο ίδιο χρονικό διάστημα. Ως τις 15 Αυγούστου, 2021, το Black Widow κέρδισε $125 εκατομμύρια μέσω ψηφιακής προβολής και ψηφιακής λήψης. Στις πρώτες 30 ημέρες κυκλοφορίες της, η ταινία παρακολουθήθηκε σε πάνω από 2.8 εκατομμύρια νοικοκυρία των Ηνωμένων Πολιτειών. Το Deadline Hollywood ανέφερε, επίσης, ότι η ταινία είχε κατεβεί πειρατικά πάνω από 20 εκατομμύρια φορές, με αποτέλεσμα να χαθούν τουλάχιστον $600 εκατομμύρια σε κέρδη για την Disney. Τον Ιανουάριο του 2022, η εταιρεία τεχνολογίας Akami ανέφερε ότι το Black Widow ήταν η τρίτη πιο πειρατική ταινία του 2021.

Κριτικές 

Στη σελίδα συλλογής κριτικών Rotten Tomatoes, η ταινία έχει ποσοστό αποδοχής 80%, βασισμένο σε 411 κριτικές, με μέση βαθμολογία 6.9/10. Στο τμήμα ομοφωνίας διαβάζουμε: "Τα βαθύτερα θέματα του Black Widow πνίγονται σε όλη τη δράση αλλά παραμένει μια ισχυρά διασκεδαστική αυτόνομη περιπέτεια, η οποία συμπληρώνεται από ένα εξαιρετικό σύνολο ηθοποιών." Η σελίδα συλλογής κριτικών Metacritic, απένειμε ένα σκορ 67% βασισμένο σε 55 κριτικές, με την ένδειξη «γενικά ευνοϊκές κριτικές». Το κοινό, ψηφίζοντας στη σελίδα του CinemaScore, έδωσε στην ταινία βαθμό "A–" σε μια κλίμακα από το A+ μέχρι το F, ενώ στη σελίδα PostTrak το 88% του κοινού της έδωσαν θετική βαθμολογία με το 69% να δηλώνει πως σίγουρα θα τη σύστηνε.

Ο Όουεν Γκλάιμπερμαν του Variety αρχικά φοβόταν πως το Black Widow θα ήταν δύο ώρες με την Τζοχάνσον να είναι "μία σκληρή πολεμίστρια που φοράει γυαλιστερά δερμάτινα με λίγες χαρακτηριστικές κινήσεις με σουγιά" αλλά αντίθετα βρήκε την ταινία να είναι "πολύ πιο ενδιαφέρουσα και απορροφητική" και "περιλαμβάνει όση κινητική μάχη χρειάζεται για να δώσει σε ένα συνηθισμένο κοινό αυτό το αίσθημα του άξιζαν τα χρήματα που έδωσα, αλλά από τους τίτλους αρχής, το μεγαλύτερο μέρος του έχει έναν σκληρό, σκόπιμο, καθηλωτικό τόνο ο οποίος είναι εντυπωσιακά —και εσκεμμένα— προσγειωμένος για μία υπερηρωική φαντασίωση." Ο Μπράιαν Ταλερίκο του RogerEbert.com επαίνεσε την ερμηνεία της Πιου λέγοντας πως "βρήκε ακριβώς τις σωστές αποχρώσεις της δύναμης και της ευαλωτότητας" και πως είναι "ο MVP της ταινίας".

Ο Ντέιβιντ Ρούνεϊ, γράφοντας για το The Hollywood Reporter αποκάλεσε το Black Widow ένα "κατασκοπευτικό θρίλερ υψηλών οκτανίων" που "[μετακινείται] μακριά από τα καλούπια υπερηρώων". Ο Ρούνεϊ προσέθεσε πως η ταινία ήταν "ένα εξαιρετικό όχημα" για την Τζοχάνσον και επαίνεσε το συμπληρωματικό καστ. Ο Τζόσουα Ριβέρα του Polygon έγραψε ότι "το Black Widow έχει μία οπτική που είναι αναζωογονητική για το MCU, επιτρέποντας του να έχει μια αίσθηση στυλ και διασκέδασης η οποία είναι πραγματικά απολαυστική από τη στιγμή που ξεπερνάς την ασυνήθιστη ακολουθία γεγονότων στο MCU που έχει η ταινία", αν και είπε πως η ταινία μοιάζει "κενή" και σαν μία "απολογία" μετά τον θάνατο της Ρόμανοφ στο Εκδικητές: Η Τελευταία Πράξη. Ο Έρικ Κον του IndieWire βαθμολόγησε την ταινία με Β, γράφοντας "Όπως η φιλόξενη φρεσκάδα του Spider-Man: Η Επιστροφή Στον Τόπο Του, η ιστορία της Νατάσα και της Γελένα δεν προσπαθεί να γαντζωθεί από την ιστορία του γνωστού σύμπαντος αλλά να κάνει το εγχείρημα αξιόλογο. Τα σχετικά χαμηλά πονταρίσματα βοηθούν να έρθει στο προσκήνιο η κυκλοθυμική τους δυναμική, τουλάχιστον όποτε δεν υπάρχει μία μάχη σώμα με σώμα. Ευτυχώς, η ταινία εκπληρώνει αυτόν τον σκοπό, πιο χαρακτηριστικά κατά τη διάρκεια μίας μάχης ανάμεσα στην Black Widow και τον ρομποτικό δολοφόνο, γνωστό ως Τασκμάστερ ο οποίος αντιγράφει την κάθε της κίνηση. Αν αυτή είναι η τελευταία φορά που θα δούμε την Τζοχάνσον να απονέμει δικαιοσύνη σε αυτούς που της επιτίθενται με γυμναστική ταχύτητα, είναι ένας έξυπνος αποχαιρετισμός."

Ο Πιτ Χάμοντ του Deadline Hollywood έγραψε ότι η Τζοχάνσον "βγαίνει με όλα της τα όπλα καθώς αυτή η πρώτη ταινία της τέταρτης φάσης του MCU δεν τσιγκουνεύεται ούτε λίγο στη δράση," με μια ταινία που "εστιάζει πιο σημαντικά στον άνθρωπο που βρίσκεται πίσω από την ασπίδα ενός υπερήρωα". Ο Χάμοντ ένιωσε ότι η πρώτη σκηνή της ταινίας η οποία αποκαλύπτει πως η κατασκευασμένη οικογένεια της Ρόμανοφ είναι στην πραγματικότητα Ρώσοι κατάσκοποι ήταν εμπνευσμένη από το "The Americans, ενώ επαίνεσε τη χημεία ανάμεσα στην Τζοχάνσον και στην Πιου, "με την άβολη συστολή της Νατάσα να έρχεται σε αντίθεση με τη γεμάτη ζωή και κυνική Γελένα." Για τις ερμηνείες ο Χάμοντ είπε: "Η Τζοχάνσον είναι για μια ακόμα φορά μία τέλεια παρουσία στον ρόλο, δείχνοντας εξαιρετικές αγωνιστικές και υποκριτικές δυνατότητες καθ'ολη τη διάρκεια, ενώ η Πιου είναι ξεκάθαρα έτοιμη να πρωταγωνιστήσει στη δική της σειρά ταινιών μετά από αυτό το ντεμπούτο στο MCU. Η Βάις είναι απλώς τόσο καλή ηθοποιός που μπορεί να κάνει ακόμα και τους πιο γελοίους διαλόγους να στέκουν και ο Χάρμπορ ξεκάθαρα περνάει υπέροχα με το να μεγαλοποιεί κάθε στιγμή ενός χαρακτήρα που είναι σχεδιασμένος να σκέφτεται μόνο τον εαυτό του." Ο Χάμοντ, επίσης, είπε ότι "το να έχεις τον Ουίνστον σε αυτήν την ταινία την ανεβάζει αρκετά επίπεδα και είναι απολαυστικά διασκεδαστικός και τρομακτικά αυθεντικός ως ο κακοποιός της ταινίας."

Γράφοντας για το BBC Culture, η Κάρυν Τζέιμς έδωσε στην ταινία τέσσερα από πέντε αστέρια, επισημαίνοντας πως η ταινία ήταν "η ταινία που μοιάζει λιγότερο με μια ταινία Εκδικητών που έχει γίνει στο MCU μέχρι τώρα" και ότι "μετά από όλον αυτόν τον καιρό μια μικροαλλαγή στη συνταγή είναι καλό πράγμα". Η Τζέιμς, όπως και ο Χάμοντ, επεσήμανε ότι η πρώτη σκηνή της ταινίας είναι εμπνευσμένη από το "The Americans, ενώ επαίνεσε την ερμηνεία της Πιου, αποκαλώντας την Μπελόβα "το πιο ενεργητικό άτομο της ταινίας, περισσότερο ζωντανή από τους περισσότερους χαρακτήρες ταινιών δράσης". Η Τζέιμς, επίσης, τόνισε την ύπαρξη "της τέλειας μεταφοράς για την αντιπαλότητα της Ρωσίας με τη Δύση" στην ταινία με "τους Ρώσους να έχουν αναπτύξει μία συνθετική φόρμουλα η οποία μπορεί να καταπνίξει την ελεύθερη βούληση" και "τίποτα βαθύ ή δυνατό σχετικά με τον χειρισμό της ταινίας πάνω σε αυτήν την ιδέα". Η Τζέιμς ένιωσε, επίσης, ότι η Ρόμανοφ ήταν "ο λιγότερο ενδιαφέρων χαρακτήρας" ανάμεσα στην οικογένεια της και ότι ήταν "μία περίεργη προσθήκη στην κατασκοπευτική οικογενειακή ταινία που ξεδιπλώνεται γύρω της" και πίστευε ότι η ταινία είχε ένα τέλος "τυπικό του στυλ των Εκδικητών" με "μία υπερεξαντλημένη σκηνή δράσης μεγάλης διάρκειας που αποτυπώθηκε ως ένα φεστιβάλ κασκαντέρ πετώντας ο ένας τον άλλον γύρω από ένα ρωσικό εργαστήριο."

Βραβεία & Υποψηφιότητες

Ειδικό ντοκιμαντέρ 
Τον Φεβρουάριο του 2021, ανακοινώθηκε η σειρά ντοκιμαντέρ Marvel Studios: Assembled. Οι ειδικές εκπομπές της σειράς δείχνουν υλικό πίσω από τις κάμερες από τη δημιουργία των ταινιών και των τηλεοπτικών σειρών του MCU με τη συμμετοχή μελών του καστ και κάποιων από τους δημιουργούς. Μία ειδική εκπομπή για το Black Widow, με τη συμμετοχή της Τζοχάνσον, κυκλοφόρησε στο Disney+ στις 20 Οκτωβρίου 2021.

Μέλλον 
Η Πιου επέστρεψε στον ρόλο της στη σειρά του Disney+ Hawkeye, με τη συμμετοχή της στη σειρά να χτίζεται από τη σκηνή μετά τους τίτλους τέλους της ταινίας. Τον Ιούνιο του 2021, η Σόρτλαντ εξέφρασε ενδιαφέρον να σκηνοθετήσει και άλλη ταινία στο MCU και επεσήμανε πως μία ενδεχόμενη συνέχεια του Black Widow, πιθανώς να περιστρεφόταν γύρω από κάποιον διαφορετικό χαρακτήρα καθώς η Ρόμανοφ είναι νεκρή στο χρονολόγιο του MCU. Η Βάις δήλωσε πως θα την ενδιέφερε μια μελλοντική ιστορία που θα περιλάμβανε τη Βόστοκοφ να υιοθετεί τον χαρακτήρα της από τα κόμικς, την Iron Maiden.

Σημειώσεις

Παραπομπές

Εξωτερικοί σύνδεσμοι 

Black Widow στο Disney+

Ταινίες του 2021
Αγγλόφωνες ταινίες
Αμερικανικές ταινίες
Αμερικανικές 3D ταινίες
Αμερικανικές θρίλερ ταινίες δράσης
Αμερικανικές ταινίες δράσης - επιστημονικής φαντασίας
Αμερικανικές θρίλερ ταινίες επιστημονικής φαντασίας
Περιπέτεια επιστημονικής φαντασίας (ταινίες)
Κινηματογραφικό Σύμπαν της Marvel (ταινίες)
Αμερικανικές πολιτικές θρίλερ ταινίες
Ταινίες βασισμένες σε κόμικς της Marvel
Ταινίες γυρισμένες στην Ατλάντα
Ταινίες γυρισμένες στη Βουδαπέστη
Ταινίες γυρισμένες στο Μαρόκο
Ταινίες γυρισμένες στη Νορβηγία
Ταινίες γυρισμένες στην Τζόρτζια
Ταινίες τοποθετημένες στη Ρωσία
Ταινίες σχετικά με δυσλειτουργικές οικογένειες
Ταινίες που επηρεάστηκαν από την πανδημία COVID-19